Diberi pampasan RM400 sekaki persegi, penduduk Kg Baru kecewa seolah ditipu

Pampasan yang terlalu rendah dan tidak seperti yang dijanjikan kerajaan sebelum ini mengecewakan penduduk Sungai Baru di Kampung Baru yang terasa seperti ditipu hidup-hidup.

Lebih mengecewakan, penduduk flat di Kampung Baru itu kini pula diberikan notis mengosongkan rumah daripada Jabatan Tanah dan Galian (JTG) pada 1 April lalu dan lebih malang lagi ia berlaku pada bulan Ramadan.

Arahan pengosongan itu dibuat menerusi Borang K yang bertarikh 22 Mac dan diterima penduduk pada 1 April lalu.

Notis penggosongan penduduk Kg Sungai Baru di Kampung Baru.

“Tuan adalah diminta mengosongkan premis bangunan di kawasan pengambilan terlibat setelah penerimaan notis Borang K ini bagi mengelakkan tuan diambil tindakan di bawah Seksyen 425 Kanun Tanah Negara 1965.

“Pihak pentadbir juga tidak bertanggungjawab ke atas sebarang kerosakan harta benda milik tuan di atas tindakan ini,” kata notis itu.

Penduduk yang menerima Borang K sudah mendapat pampasan RM240,000 hingga RM260,000.

Namun, difahamkan 30% penduduk tidak bersetuju dengan pampasan yang ditawarkan, iaitu RM240,000 hingga RM260,000 bagi unit flat dan kira-kira RM400 sekaki persegi bagi kategori rumah teres berbanding anggaran jurunilai dilantik sebanyak RM1,500 sekaki persegi untuk tanah sahaja, tidak termasuk bangunan.

Perancangan pembangunan di Kampung Sungai Baru melibatkan penduduk yang menetap di dua jenis kediaman, iaitu flat Perbadanan Kemajuan Negeri Selangor (PKNS) dan rumah di tanah persendirian, termasuk rumah teres.

Pembangunan semula yang dirancang itu akan membabitkan 328 unit rumah, dengan 264 daripadanya adalah flat dan selebihnya rumah teres yang dianggarkan berkeluasan 6.8 hektar.

Pada Julai 2021, penduduk di Kampung Sungai Baru menerima surat Warta Seksyen 8 Akta Pengambilan Tanah 1960 yang memaksa mereka keluar dari tanah itu dengan pampasan.

“Dahulu janji nak beri pampasan setimpal, tapi dengan jumlah tersebut adakah ia setimpal? Janji kerajaan apa ini?” kata seorang penduduk disitu.

Kampung Sungai Baru melibatkan penduduk yang menetap di dua jenis kediaman iaitu Flat Perbadanan Kemajuan Negeri Selangor (PKNS) dan rumah di tanah persendirian.

Ketika pentadbiran kerajaan PH mentadbir, Menteri Wilayah Persekutuan ketika itu, Khalid Abdul Samad membuat tawaran RM850 + 150 sekaki persegi kepada penduduk Kampung Baru untuk membeli tanah mereka.

Beliau berjaya mendapat persetujuan sehingga 63 peratus penduduk cadangan pembelian oleh kerajaan ini.

Ketika itu, pembangkang termasuk Ketua Pembangkang Datuk Seri Ismail Sabri Yaakob berkata, kerajaan tidak boleh menggunakan Akta Pengambilan Tanah untuk membangunkan Kampung Baru kecuali untuk membina kemudahan orang ramai seperti hospital.


Kerajaan belum buat keputusan penularan Covid-19 di sekolah

Sebarang keputusan berkaitan sesi pembelajaran penggal ketiga 2021/2022 yang berlangsung sekarang, akan diputuskan segera, susulan peningkatan kes Covid-19 membabitkan sekolah.

Sehubungan itu, Perdana Menteri Datuk Seri Ismail Sabri Yaakob menegaskan Kementerian Pendidikan sudah diarah membentangkan laporan berkaitan kes positif Covid-19 di sekolah kepada jawatankuasa protem untuk tindakan lanjut.

Mengulas penularan kes Covid-19 yang semakin meningkat di institusi pendidikan sekarang ini, beliau menjelaskan kerajaan akan menunggu laporan terperinci daripada jawatankuasa protem untuk menentukan sebarang pertimbangan.

Khamis lalu, Kementerian Kesihatan (KKM) mendedahkan sejak minggu pertama tahun ini hingga 19 Januari 2022, terdapat sejumlah 52 kluster pendidikan, melibatkan 30 kluster atau 57.7 peratus daripadanya sekolah menengah.

Daripada 30 sekolah menengah tersebut, 27 sekolah atau 90.0 peratus melibatkan sekolah berasrama.

Menurut KKM, sesi persekolahan telah bermula pada 9 Januari 2022 dan 10 Januari 2022 mengikut negeri-negeri tertentu. Perkumpulan ramai ini telah meningkatkan risiko penularan jangkitan menyebabkan jumlah kluster di sekolah pada minggu pertama persekolahan sebanyak 15 kluster.

Pada minggu kedua persekolahan bilangan kluster pendidikan meningkat sekali ganda kepada 33 kluster. Semua negeri ada melaporkan kluster kecuali Perlis, Terenggau, Sarawak dan WP Labuan.

Bagi 52 kluster pendidikan yang dilaporkan sejak minggu pertama 2022, siasatan mendapati 44 kluster dengan kes indeksnya adalah pelajar, lima kluster di mana indeks kes adalah guru atau pensyarah, dan tiga kluster yang staf sokongan pusat pendidikan sebagai indeks.

Semalam, sebanyak 11 daripada 12 kluster baharu Covid-19 yang dikesan melibatkan kluster berkaitan pendidikan. Berita berkaitan

Mengulas lanjut, Perdana Menteri berkata kerajaan sukar membuat pertimbangan apabila sekolah mula dibuka seperti ini, namun ibu bapa juga bimbang masa depan anak mereka jika sekolah ditutup.

“Pelajaran melalui pengajaran dan pembelajaran di rumah (PdPR) juga ada yang tidak dapat diterima sepenuhnya oleh rakyat, beberapa perubahan sudah dilakukan oleh Kementerian Pendidikan.

“Isunya sekarang kes meningkat tinggi dan mendadak, saya sudah meminta supaya Kementerian Pendidikan membentangkan kepada jawatankuasa protem. Perkara ini perlu disegerakan untuk kita buat keputusan,” katanya.


Najib elok muhasabah diri, mahkamah sudah jatuh hukum elok ada sedikit rasa malu

Datuk Seri Najib Razak dinasihatkan supaya muhasabah diri dan mempunyai sedikit rasa malu dengan tidak membuat kenyataan yang memesongkan fakta demi kepentingan politik peribadinya.

Pengerusi Perikatan Nasional (PN) Tan Sri Muhyiddin Yassin berkata Najib sudah dijatuhi hukuman dan didapati bersalah atas pertuduhan jenayah rasuah yang dilakukannya tetapi berlagak seakan-akan tidak ada membuat kesalahan, malah memutarbelit fakta dalam isu yang berlaku di Sabah.

“Datuk Seri Najib janganlah memutarbelitkan fakta. Apa yang berlaku dalam PRN Sabah bukanlah sebab Muafakat Nasional gagal.

“Saya fikir Najib elok ambil masa memuhasabah diri. Tak usahlah bermain politik jelik. Anda telah didapati bersalah oleh mahkamah atas satu kesalahan jenayah yang berat. Sepatutnya ada sedikit rasa malu,” katanya dalam satu kenyataan hari ini.

Najib mendakwa kegagalan Muafakat Nasional (MN) berpunca daripada pengkhianatan Bersatu semasa Pilihan Raya Negeri (PRN) Sabah, malah memfitnah kononnya calon Bersatu diletak untuk melawan calon UMNO semasa PRN tersebut.

Namun, Muhyiddin menjelaskan dakwaan Najib tersebut sebagai satu lagi pembohongan yang dicipta walhal faktanya tidak ada satu pun kerusi yang menyaksikan Bersatu bertembung dengan Bersatu semasa PRN Sabah lalu.

“Faktanya tidak ada satu pun kerusi di mana calon Bersatu melawan UMNO dalam PRN Sabah.

“Sebagai Presiden Bersatu dan Pengerusi PN, saya telah mempengerusikan beberapa mesyuarat yang dihadiri oleh pimpinan PN, BN (Barisan Nasional) dan PBS untuk menetapkan pembahagian kerusi bagi PRN Sabah. Saya telah menyatakan dengan jelas dalam mesyuarat-mesyuarat ini penting untuk PN, BN dan PBS mengelakkan pertembungan sesama sendiri dalam PRN Sabah.

“Saya juga pada waktu itu telah mengarahkan Datuk Seri Hamzah Zainuddin sebagai Setiausaha Agung PN untuk membentuk jawatankuasa pembahagian kerusi antara parti-parti PN, BN dan PBS dengan satu arahan yang jelas bahawa semua parti mesti mengelakkan pertembungan sesama sendiri,” jelasnya lagi.

Berhubung pemilihan calon Ketua Menteri Sabah, Muhyiddin berkata PN memenangi kerusi terbanyak semasa PRN Sabah dan pencalonan Datuk Seri Panglima Hajiji Noor mendapat persetujuan semua parti yang dibincangkan bersama.

“Dalam PRN Sabah, PN menang 17 kerusi, BN 14 kerusi dan PBS 7 kerusi. Ini menjadikan PN sebagai parti yang memenangi jumlah kerusi terbanyak dalam kalangan parti-parti GRS.

“Maka PN telah mencalonkan Datuk Seri Panglima Hajiji sebagai KM Sabah dan pencalonan ini dipersetujui oleh Ahli Dewan Undangan Negeri (ADUN) GRS termasuk UMNO.

“Adakah saya khianat? Saya tidak khianat. Saya beritahu UMNO supaya menamakan calon. Sekiranya UMNO tiada calon, saya ada calon yang ingin diketengahkan. Saya bersikap telus dan berterus terang dengan UMNO,” katanya lagi.

Muhyiddin turut berkata dalam Islam sifat malu adalah sebahagian daripada iman penganutnya, tetapinya malangnya apabila seseorang itu tidak lagi tidak ada perasaan malu dan diangkat dijulang sebagai boss mereka pula.

“Dalam Islam, malu itu adalah sebahagian daripada iman. Tetapi malangnya di dalam Umno, seorang yang telah disabitkan dengan kesalahan jenayah yang disifatkan sebagai ‘national embarrassment’ oleh mahkamah diangkat sebagai boss dan dilaungkan slogan malu apa bossku.

“Di mana letaknya keimanan? Di mana maruah? Saya sudah lupakan Muafakat Nasional. Tak perlu diungkit-ungkit lagi,” katanya.

Jelasnya, ada hikmah disebalik yang berlaku apabila UMNO tidak mahu bekerjasama lagi Bersatu dan menyifatkan ia sebagai lumrah dalam politik.

“Bersatu telah buat keputusan untuk tidak menyertai Muafakat Nasional. UMNO pun telah buat keputusan dalam Perhimpunan Agungnya untuk tidak bekerjasama dengan BERASATU. Jadi apa lagi yang hendak diungkit?

“Ada hikmah Bersatu tidak bekerjasama dengan UMNO. Jadi Bersatu tidak terpalit dengan masalah moral yang membelenggu pemimpin UMNO.

“Secara peribadi saya malu untuk dikaitkan dengan parti yang masih mengangkat seorang yang telah didapati bersalah oleh mahkamah atas satu kesalahan jenayah berat sebagai boss!” katanya lagi.


Kes baharu Covid-19 kekal lebih 2,000, satu kematian dilaporkan

Jumlah jangkitan baharu Covid-19 di seluruh negara dalam tempoh 24 jam semalam (Sabtu, 18 Jun 2022) kekal melebihi 2,000 kes, menurut data Kementerian Kesihatan (KKM) yang dikemas kini pagi ini.

Dalam tempoh itu sebanyak 2,127 jangkitan virus SARS-CoV-2 dilaporkan, turun tiga kes berbanding 2,130 yang dicatat pada Jumaat, menurut data laman sesawang CovidNOW.

Data laman sesawang Github KKM menunjukkan, daripada jumlah jangkitan baharu itu, 1,553 kes melibatkan individu yang telah menerima suntikan dos penggalak vaksin Covid-19; penerima dua dos (399 kes); individu tidak divaksinasi (156 kes); dan penerima belum lengkap vaksinasi (19 kes).

Jumlah kes baharu itu menjadikan kumulatif positif sejak Januari 2020 sebanyak 4,538,922 kes, dengan 4,476,828 pesakit telah sembuh, termasuk 1,390 yang pulih semalam.

Sehingga semalam juga sebanyak 26,363 kes masih aktif, meningkat berbanding 25,626 kes pada Jumaat.

Pesakit yang masih menjalani kuarantin di rumah turut meningkat kepada 25,350 daripada 24,585 pada Jumaat, manakala lapan pesakit ditempatkan di PKRC, turun berbanding 13 pesakit pada Jumaat.

Sementara itu, jumlah individu yang menerima rawatan di hospital akibat Covid-19 sehingga semalam turun kepada 981 kes daripada 993 pesakit pada Jumaat.

Jumlah pesakit yang dimasukkan ke unit rawatan rapi juga turun daripada 32 kes pada Jumaat kepada 23 kes semalam, dengan 16 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan seorang pesakit meninggal dunia akibat komplikasi Covid-19 semalam, iaitu di Perak.

Sejak Mac 2020 hingga semalam, kumulatif kematian Covid-19 di Malaysia adalah sebanyak 35,732 kes, termasuk 7,579 kes pesakit meninggal dunia di luar fasiliti kesihatan.


‘Biar bumi dipijak kekal milik Melayu’

Teguran Presiden PAS Datuk Seri Abdul Hadi Awang mengenai Pakatan Harapan (PH) yang melampau terhadap Islam dan haram bekerjasama dengan musuh, bukan sesuatu yang ekstrem.

Sebaliknya, teguran itu adalah peringatan kepada bangsa Melayu supaya terus dapat memerintah negara, kata Setiausaha PAS Negeri Selangor, Roslan Shahir Datuk Mohd Shahir.

Beliau menjelaskan adalah wajar sekiranya Hadi memberi peringatan kepada bangsa Melayu yang merupakan majoriti penduduk Malaysia supaya terus memegang teraju pemerintahan negara.

“Memastikan umat Melayu Islam mengambil keputusan yang bijak dalam berpolitik bukannya ekstrem tetapi sesuatu yang wajar.

“Jika mengembalikan PH bermakna dominan kembali DAP yang majoriti Ahli Parlimennya bukan-Islam.

“Maka sesuai sangatlah para pengundi khasnya umat Melayu Islam diperingatkan, biar bumi dipijak milik kita,” katanya dalam kenyataan hari ini.

Roslan Shahir turut mengetengahkan bukti betapa DAP bersikap ekstrem apabila meminta pengundi di Sarawak memilih calon DAP yang berbangsa Melayu supaya senang untuk ‘screw Melayu’.

Demikian juga katanya apabila seorang pemimpin DAP Perak yang menyatakan Tun Dr Mahathir Mohamad yang ‘tua’ terpaksa dipergunakan semula untuk mengalahkan Datuk Seri Najib Razak.

“Siapakah yang lebih perkauman dan ekstremis sebenarnya? Itu baru beberapa contoh kecil,” katanya dalam kenyataan sebagai mengulas kecaman Setiausaha Agung DAP, Lim Guan Eng terhadap kenyataan Hadi itu.

Sabtu lalu, Hadi melabelkan PH sebagai gabungan yang melampau terhadap Islam dan beliau mengingatkan adalah haram bagi umat Islam untuk bersama dengan musuh agama.

“Hanya beberapa hari kerajaan PH berkuasa, sudah terserlah sikap mereka yang melampau terhadap Islam dan kepimpinannya, sedangkan ia suatu perkara yang wajib dipertahankan dengan perintah Allah SWT,” kata Hadi

Beliau mengingatkan mengenai bahaya kepada umat Islam dan negara apabila terdapat dalam kalangan mereka yang sedia bersekongkol dengan sesiapa sahaja, termasuklah musuh agama, umat dan negara sehingga sanggup bersama dengan golongan yang nyata bersikap ekstrem terhadap Islam, umat dan raja.


Semakin banyak negara arah rakyat mereka keluar dari Ukraine

Setelah beberapa negara, termasuk Amerika Syarikat (AS), mengarahkan rakyat mereka meninggalkan Ukraine, hari ini Australia dan New Zealand turut memberi nasihat sama kepada warganya di negara yang sedang berdepan ancaman serangan Russia.

Kedua-dua negara itu memberi amaran kepada rakyat mereka di Ukraine susulan kemungkinan pencerobohan tentera Russia ke atas negara itu, termasuk melakukan serangan udara, di mana AS berkata serangan boleh berlaku bila-bila masa.

“Nasihat kami adalah jelas. Ini adalah situasi yang berbahaya. Anda perlu segera keluar dari Ukraine,” kata Perdana Menteri Australia Scott Morrison.

Kementerian Luar New Zealand pula berkata keadaan keselamatan di Ukraine boleh berubah dalam masa yang singkat dan rakyat New Zealand tidak seharusnya bergantung kepada bantuan untuk berpindah.

“New Zealand tidak mempunyai perwakilan diplomatik di Ukraine dan oleh itu keupayaan kerajaan untuk memberikan bantuan konsular kepada warga New Zealand di Ukraine adalah sangat terhad,” kata kementerian itu dalam satu kenyataan.

Terdahulu, Jepun, Britain, Latvia, Norway dan Belanda meminta rakyat mereka meninggalkan Ukraine. Israel berkata ia sedang memindahkan saudara-mara kakitangan kedutaan.

Amaran itu dibuat selepas Setiausaha Negara AS Antony Blinken, yang meninggalkan Australia pada Sabtu, berkata Russia boleh melancarkan pencerobohan ke atas Ukraine pada bila-bila masa.

Sementara itu, Penasihat Keselamatan Negara AS Jake Sullivan berkata tindakan ketenteraan Russia boleh bermula dengan serangan peluru berpandu dan udara, diikuti dengan serangan darat.

“Sekiranya serangan Russia ke atas Ukraine diteruskan, ia mungkin bermula dengan pengeboman udara dan serangan peluru berpandu yang jelas boleh membunuh orang awam tanpa mengira kewarganegaraan mereka,” katanya.

Russia dilaporkan menempatkan lebih 100,000 tentera di sempadan Ukraine tetapi menafikan merancang untuk menyerang negara yang memohon menganggotai Pertubuhan Perjanjian Atlantik Utara (NATO).

Pegawai AS berkata Moscow boleh menyerang sebelum tamatnya Sukan Olimpik Musim Sejuk Beijing pada 20 Februari dan mungkin berusaha untuk merampas ibu kota Kiev dan bandar-bandar lain. – Agensi


Kementerian Perpaduan nafi iklan jawatan kosong guru Tabika

Kementerian Perpaduan Negara (KPN) hari ini menafikan telah menyiarkan iklan menawarkan peluang mengisi ratusan kekosongan jawatan guru Taman Bimbingan Kanak-Kanak (Tabika) seperti yang tular menerusi media sosial baru-baru ini.

KPN memaklumkan iklan yang disiarkan dalam status Facebook bertajuk Semakan Dan Permohonan Online itu menggunakan logo Jabatan Kemajuan Masyarakat (Kemas) dan gambar Menteri Perpaduan Negara Datuk Halimah Mohamed Sadique.

“Meskipun agensi Kemas bukan di bawah KPN, gambar wajah dan nama Menteri Perpaduan Negara dijadikan sebagai hiasan utama poster bagi memberi nilai komersial kepada iklan tersebut,” menurut KPN dalam laporan Bernama.

KPN memaklumkan iklan itu mencetuskan tanda tanya kerana mencatatkan syarat kelayakan mengisi kekosongan jawatan tersebut terlalu rendah iaitu sekadar lepasan Penilaian Menengah Rendah (PMR) dan Pentaksiran Tingkatan 3 (PT3).

Menurut KPN, Jabatan Perpaduan Negara dan Integrasi Nasional (JPNIN) memaklumkan iklan khas mereka yang sebenarnya telah disiarkan pada 11 Oktober lepas bagi mengisi enam kekosongan jawatan Guru Tabika Perpaduan Gred S29.

Kelulusan akademik sekurang-kurangnya Diploma Pendidikan Awal Kanak-Kanak merupakan syarat kelayakan utama bagi pengambilan Guru Tabika Perpaduan JPNIN.

Turut dimaklumkan dalam iklan tersebut ialah peluang mengisi jawatan Pembantu Operasi (Penolong Guru) Gred N11 yang menawarkan empat kekosongan.

Menurut KPN, dalam siaran iklan melalui Facebook @Rakan Perpaduan Pahang itu dengan jelas dinyatakan syarat-syarat yang perlu dipatuhi iaitu calon lepasan Diploma dalam bidang berkaitan Pendidikan Awal Kanak-Kanak dari Institusi Pendidikan Tinggi tempatan.

“Iklan ratusan kekosongan jawatan guru Tabika itu tular sejak Jumaat lepas dan poster mengelirukan tersebut telah mencatat hampir 1,000 perkongsian menerusi laman sosial,” kata KPN.


Singapura kesan kes cacar monyet libatkan pengembara transit

Kementerian Kesihatan (MOH) Singapura pada 4 Jun lepas dimaklumkan Kementerian Kesihatan New South Wales, mengenai satu kes cacar monyet melibatkan pengembara yang transit di Singapura pada 2 Jun.

Dalam satu kenyataan pada Isnin, MOH memaklumkan bahawa pengembara itu tiba di Sydney pada 3 Jun dan disahkan positif cacar monyet, lapor Bernama.

“Beliau berlepas dari Barcelona pada 1 Jun dan tiba di Lapangan Terbang Changi pada 2 Jun. Beliau berada di kawasan transit di Lapangan Terbang Changi sebelum meneruskan perjalanan ke Sydney pada hari sama, dan tidak melawat kawasan lain di Lapangan Terbang Changi,” menurut kementerian.

Memandangkan beliau tidak masuk ke Singapura atau berinteraksi dengan orang dalam komuniti, buat masa ini tiada risiko penularan komuniti yang ketara.

Sebagai langkah berjaga-jaga, pihak MOH telah menjalankan pengesanan kontak untuk dua penerbangan yang terjejas dan mereka yang mungkin bersentuhan dengan pengembara itu di kawasan transit.

MOH memutuskan tiada keperluan untuk kuarantin memandangkan tiada kontak rapat selepas penilaian dibuat.

“Bagaimanapun, kami akan memantau 13 orang yang mungkin mempunyai kontak kasual selama 21 hari,” menurut kementerian itu.

Di bawah pemantauan itu mereka yang terlibat akan menerima panggilan telefon setiap hari untuk memastikan status kesihatan sehingga tamat pengawasan.

“Jika mereka melaporkan simptom yang menunjukkan jangkitan cacar monyet, mereka akan dinilai dari segi perubatan dan mungkin dihantar ke Pusat Penyakit Berjangkit Kebangsaan untuk penilaian lanjut,” menurut kementerian itu.


Sekolah seluruh New Zealand hadapi ancaman bom, serangan siber

Sekurang-kurangnya 12 sekolah di seluruh New Zealand hari ini (28 Julai) menerima ancaman bom menyebabkan gangguan meluas dalam apa yang dipercayai sebagai serangan siber dari luar negara.

Banyak sekolah yang terlibat sama ada ditutup atau mengarahkan pelajar pulang.

Gelombang ancaman baharu datang 24 jam selepas panggilan palsu terhadap empat sekolah pada Rabu di Waikato, Thames dan Gisborne di Pulau Utara.

Presiden Persekutuan Pengetua New Zealand, Cherie Taylor-Patel, memberitahu RNZ beliau telah bercakap dengan Kementerian Pendidikan, yang “memahami bahawa ini sebenarnya serangan siber yang datang dari luar negara”.

Polis New Zealand dalam satu kenyataan berkata mereka “tidak percaya ada risiko keselamatan”.

Tetapi pihak berkuasa berkata mereka masih menyiasat ancaman terhadap sekolah di Marlborough, Masterton, Kaikoura, Greymouth, Queenstown, Levin, Whanganui, Rolleston, Takaka, Geraldine, Dunstan, Ashburton dan Palmerston North.

Komander wilayah Tasman, Simon Feltham berkata mereka bercakap dengan “dua anak muda” berhubung ancaman yang dibuat terhadap Kolej Perempuan Marlborough.

Setakat ini tiada laporan mengenai alat letupan ditemui di mana-mana sekolah yang menjadi sasaran.

Terdapat kejadian serupa pada 2016 apabila sekolah di seluruh New Zealand dan Australia menerima panggilan palsu bahawa terdapat bom di premis itu.

Pada 2018, seorang warga Israel-Amerika telah dipenjarakan selama 10 tahun oleh mahkamah di Israel kerana membuat kira-kira 2,000 ancaman penipuan di Amerika Utara, Britain, Australia, New Zealand, Norway dan Denmark. – Agensi


KL hantar nota diplomatik kepada 168 negara isu tuntutan Sulu

Malaysia akan menghantar nota diplomatik kepada 168 negara yang menandatangani Konvensyen New York sebagai memberi makluman awal jika terdapat mana-mana pihak mahu membawa tuntutan mewakili pihak didakwa waris Sultan Jamalul Kiram II atau penimbang tara Dr Gondoza Stampa berhubung ‘Final Award’ kepada waris Sultan Sulu.

Menteri Luar Datuk Seri Saifuddin Abdullah berkata tindakan proaktif itu diambil supaya 168 negara itu mengetahui pihak berkenaan membuat tuntutan tersebut secara satu pihak selain proses diplomatik tersebut diharap membolehkan negara terlibat memaklumkan Malaysia jika ada permohonan serupa difailkan di negara mereka.

Secara keseluruhannya, terdapat 169 negara yang menandatangi Konvensyen New York, bagaimanapun Mahkamah Arbitrasi Paris, Perancis, sebelum ini telah membuat keputusan supaya Malaysia membayar pampasan US$14.92 bilion (RM62.59 bilion) kepada pihak yang mendakwa sebagai waris Sultan Sulu.

“Kementerian Luar akan menghantar notis kepada Kementerian Luar 168 negara terlibat kerana Stampa telah membuat Final Award di Perancis dan kita tidak tahu jika mereka (Stampa dan waris Sultan Sulu) akan berhenti di Perancis atau ke negara lain pula selepas ini dengan tuntutan sama.

“Kita telah membuat permohonan untuk membatalkan Final Award ini dan kini sedang menunggu keputusan daripada Mahkamah Perancis yang dijangkakan tidak lama lagi,” katanya pada sidang media semasa ditemui pada Jamuan Raya Parlimen dan Perikatan Nasional (PN) Indera Mahkota di Kuantan, hari ini.

Kerajaan Malaysia tidak mengiktiraf tuntutan dibuat pihak mendakwa waris kepada Sultan Sulu dan menolak sepenuhnya Final Award dikeluarkan Stampa atas dakwaan pelanggaran Perjanjian 1878 antara Sultan Sulu ketika itu dengan Baron de Overbeck dan Alfred Dent, yang menyaksikan Sultan Sulu menyerahkan buat selama-lamanya wilayahnya di Borneo Utara, kini Sabah.

Sebagai balasan, Sultan Sulu serta warisnya diberikan wang serahan RM5,300 setiap tahun, bagaimanapun susulan serangan bersenjata di Lahad Datu, bayaran itu dihentikan pada 2013.

Saifuddin yang juga Ahli Parlimen Indera Mahkota berkata beliau bertemu Ketua Menteri Sabah Datuk Seri Hajiji Noor semalam, dan memaklumkan tindakan kerajaan Persekutuan dalam menangani isu tuntutan waris Sultan Sulu, dengan kedua-dua pihak bersetuju pertemuan lebih kerap dapat dilakukan bagi melancarkan usaha tersebut.

Selain berkaitan tuntutan Sultan Sulu, Saifuddin berkata beliau dan Hajiji juga bersetuju supaya wakil rasmi dari Sabah akan dilibatkan dalam dua jawatankuasa perundingan sempadan Malaysia-Indonesia yang melibatkan sempadan maritim dan darat.

“Saya juga akan bertemu dengan Ketua Menteri, Menteri Besar dan Premier negeri yang bersempadan dengan negara-negara jiran supaya kita lebih bersistematik dan jawatankuasa perundingan sempadan akan ada wakil negeri berkaitan,” katanya. – Bernama


Mat Sabu pertahan lantikan terbaharu pemimpin Amanah

Menteri Pertanian dan Keterjaminan Makanan (KPKM), Datuk Seri Mohamad Sabu mempertahankan keputusan lantikan lima pengerusi badan berkanun di bawah kementeriannya yang diumumkan, semalam.

Beliau yang juga Presiden Amanah berkata keputusan lantikan pemimpin Amanah dan DAP itu dibuat selepas dipersetujui pimpinan kerajaan dan ia juga tidak melanggar prinsip kerajaan perpaduan.

Malah beliau berkata mereka yang dilantik itu hanya mempengerusikan mesyuarat dan dibantu oleh pakar yang  akan memberi nasihat.

“Jawatan mereka hanya pengerusi, di bawah ada pakarnya, semuanya bekerjasama.

“Pengerusi hanya mempengerusikan mesyuarat dan Institut Penyelidikan dan Kemajuan Pertanian Malaysia (MARDI) misalnya, banyak pakar di bawahnya.

“Penglibatan mereka (pengerusi) dalam masyarakat yang utama, kita tak boleh pilih orang yang berbentuk elit kerana mereka kena ambil tahu hal di bendang, hal nelayan.

“Jadi, rekod mereka dalam masyarakat yang paling utama,” katanya ketika ditemui pemberita selepas menyempurnakan Majlis Perhimpunan dan Ramah Mesra bersama warga KPKM di Dewan C Taman Ekspo Pertanian Malaysia (Maeps) di Serdang, hari ini.

Semalam beliau mengumumkan pelantikan lima pengerusi baharu badan berkanun di bawah kementeriannya yang akan berkuatkuasa Isnin ini.

Naib Presiden Amanah Datuk Mahfuz Omar yang kalah teruk dalam pilihan raya umum lalu dilantik sebagai Pengerusi Lembaga Pertubuhan Peladang (LPP) sementara Ahli Dewan Undangan Negeri (ADUN) Amanah bagi Permatang Pasir, Muhammad Faiz Fadzil dilantik sebagai Pengerusi Lembaga Kemajuan Ikan Malaysia (LKIM) dan ADUN Behrang, Aminuddin Zulkipli juga dari Amanah dilantik sebagai Pengerusi Lembaga Pemasaran Pertanian Persekutuan (FAMA).

Turut dilantik adalah bekas exco Johor, Sheikh Umar Bagharib Ali daripada DAP sebagai Pengerusi Lembaga Perindustrian Nanas Malaysia (LPNM) dan bekas ahli Parlien PKR bagi Kuala Kedah, Dr Azman Ismail sebagai Pengerusi Institut Penyelidikan dan Kemajuan Pertanian (MARDI).

Menurut Mohamad Sabu, tidak timbul isu lantikan itu sebagai ganjaran atau imbuhan buat mereka terutama yang kalah pada pilihan raya lalu

“Banyak kalah dalam PRU jadi menteri sekarang. Apa kamu nak kata dan prestasinya bagus. Jadi itu bukan (pengukur),” katanya.


Pemuda PAS terkilan digelar ‘pelacur’, bidas UMNO juga main dua kolam

Gelaran ‘pelacur’ yang diberikan pemimpin veteran UMNO, Tengku Razaleigh Hamzah kepada PAS adalah tidak wajar sama sekali, kata Pemuda PAS, Senator Ir Khairil Nizam yang mengakui mereka terkilan dengan kenyataan tersebut.

Khairil berkata sebagai seorang pemimpin yang lebih berpengalaman dan dianggap sebagai negarawan tidak sepatutnya mengeluarkan kenyataan menghina PAS sebegitu, namun mereka berlapang dada dan tidak mahu menjadikan ia satu isu yang perlu diperbesarkan.

Pertamanya, kami di peringkat Pemuda PAS jujurnya sebagai anak muda kita terkilan dengan kenyataan sebegitu rupa daripada seorang veteran atau pun negarawan negara.

“Tetapi banyak dah yang dilaksanakan negarawan ini dalam membangunkan negara, jadi takkan kesilapan sedikit ini menyebabkan PAS terluka,” kata beliau dalam wawancara bersama Bernama.

Khairil berkata PAS komited dengan kerjasama bersama UMNO yang dijalinkan menerusi Muafakat Nasional (MN) namun masing-masing perlu hormat-menghormati dengan tidak mengeluarkan kenyataan yang akan menguris hati satu sama lain.

“Sebab itu pada pendapat kami, kami jalan terus sebab dalam Mesyuarat Muafakat Nasional yang kami lakukan dua minggu sekali kita menetapkan hala tuju yang jelas bahawasanya kerjasama ini akan terus berlaku dan diperkasakan

“Dan kita perlu menghormati dan dihormati, makna dalam erti kata jangan di kalangan pemimpin pemimpin kita ini membuat kenyataan-kenyataan menguris hati parti masing-masing,” ujarnya.

Berhubung isu sindiran kononnya PAS bermain dua kolam dengan kerjasama bersama Bersatu, Khairil membidas mengatakan UMNO juga bermain dua kolam kerana menjalinkan kerjasama selain daripada gabungan yang diketuainya dalam Barisan Nasional.

“Jadi, konteks yang mengatakan dua kolam satu kolam, saya boleh katakan UMNO adalah sebuah parti yang bersama dengan sebuah parti lain perikatan lain yang bukan sebagai Barisan Nasional.

“PAS sebuah parti bersama dengan satu parti lagi sebagai Perikatan Nasional, jadi kedua-duanya digabungkan dalam Muafakat Nasional… Jadi kalau PAS dikatakan bermain dua kolam, UMNO juga bermain dua kolam,” katanya lagi.

Kontroversi tercetus selepas Tengku Razaleigh dalam satu wawancara dengan portal berkata, “PAS seperti pelacur”.

Tengku Razaleigh juga berkata UMNO perlu menentang PAS dalam pilihan raya umum ke-15 akan datang.

Baginya PAS tidak boleh lagi dipercayai. Bahkan, berkata sejak awal penubuhan parti Islam itu, PAS tidak pernah berhenti menjadi ‘pengacau’ kepada Umno.

Ahli Parlimen Gua Musang itu juga mendakwa PAS tidak ikhlas apabila bekerjasama dengan UMNO, walaupun kedua-dua parti berkenaan sudah menubuhkan MN sejak dua tahun lalu.


Jika kerajaan gagal bermakna Menteri UMNO juga gagal

Semasa Menteri dan Timbalan Menteri UMNO sedang berjuang menguruskan negara yang sedang berdepan krisis pandemik Covid-19, tiba-tiba Presiden parti, Datuk Seri Ahmad Zahid Hamidi pula mengambil alih tugas Ketua Pembangkang dalam mengkritik kerajaan Perikatan Nasional (PN).

Sekiranya Datuk Seri Anwar Ibrahim sahaja yang mengkritik, rakyat boleh memahami sememangnya itu adalah tugas hakiki selaku Ketua Pembangkang tapi rakyat tidak akan faham kewajaran Zahid yang seakan lebih sudu dari kuah.

Hampir majoriti komposisi Menteri dan Timbalan Menteri UMNO berada dalam Kabinet PN, Zahid sepatutnya selaku ketua parti boleh menasihati atau sekurang-kurangnya memberi tunjuk ajar kepada anak buahnya dalam kerajaan bukan dengan mengikut irama politik pembangkang.

Sekiranya berterusan begini sikap Zahid, tidak mustahil rasa hormat dikalangan ahli-ahli UMNO terhadapnya akan terhakis, ditambah pula persepsi rakyat yang melihat beliau pernah menjadi anak murid kepada Anwar.

Zahid jangan ingat ahli UMNO bodoh atau boleh diperkotak-katik dengan tindak-tanduknya yang membelakangi kepentingan parti dan lebih mementingkan diri dalam setiap keputusan yang dibuatnya.

Biro Politik dan Majlis Tertinggi yang dikuasai majoriti penyokong Zahid dan Datuk Seri Najib Razak sekarang digunakan senjata untuk menutup mulut sesiapa yang dilihat tidak seiring dengan pendirian Presiden dan bekas Presiden UMNO itu.

Klip audio yang tular sebelum ini adalah bukti jelas sememangnya wujud pakatan sulit antara Anwar dan Zahid, jika mengikut lunas undang-undang dan peraturan parti sudah lama Zahid ini disingkir atau dipecat daripada parti.

Cumanya, ahli-ahli UMNO ini terlalu taasub dan tidak berani melawan arus apabila terdapat kesalahan dilakukan oleh pemimpin mereka sendiri, era menyokong membabi buta sudah berakhir dan sekarang adalah era politik baharu yang menuntut keberanian dan ketelusan.

Sekiranya langkah Zahid untuk membawa bersama Anwar berjaya sekalipun, ia bukan jaminan UMNO akan lebih kuat atau mampu memenangi lebih banyak kerusi dalam Pilihan Raya Umum kelak, rakyat tidak bodoh untuk menilai sesebuah perjuangan parti tersebut.

Berkali-kali bekas Perdana Menteri, Tun Dr Mahathir Mohamad memberi peringatan berhubung bahaya dan risiko yang akan dihadapi UMNO sekiranya bekerjasama dengan Anwar dan DAP, keperitan dirasai Ahli Parlimen Langkawi tersebut sepanjang bersama dalam pentadbiran kerajaan Pakatan Harapan sudah cukup mengajarnya bukan mudah untuk bekerjasama dengan mereka.

UMNO boleh membuat uji kaji untuk bekerjasama dengan Anwar dan DAP, namun jangan lah kemudiaannya menyesal selepas ditimpa musibah apabila parti hancur dan orang Melayu menolak mereka nanti.

Belum pun sempat bekerjasama, bermacam syarat sudah diletak, antaranya perlu menerima Anwar sebagai calon Perdana Menteri dan tidak ada kompromi berhubung isu tersebut.

Kemudian, adakah UMNO akan sanggup melihat DAP menjadi Timbalan Perdana Menteri dan bagaimana jika Anwar tidak akan menerima kumpulan dalam UMNO yang terpalit dalam kes rasuah untuk berada dalam kerajaan?

DAP adalah penyokong setia Anwar dan sebagai membalasnya, ganjaran jawatan Timbalan Perdana Menteri adalah tuntutan yang perlu dipenuhi Anwar. Jika ini berlaku, Zahid akan melopong dan UMNO akan jatuh ke lembah penghinaan yang lebih maha dahsyatnya.

Lebih baik Zahid menarik brek dan membuat keputusan yang wajar bukan sekadar atas kepentingan diri semata-mata. Sekiranya parti pun mahu diheret dalam isu peribadi, lebih baik Zahid umum sahaja keluar parti dan menyertai PKR. Disana, cikgunya sudah menanti dengan pintu terbuka, tidak lah perlu lagi bertanya khabar secara panggilan telefon atau pun video call untuk melepaskan rindu.

Pengerusi Majlis Ahli Parlimen Perikatan Nasional (PNBBC), Datuk Seri Shahidan Kassim memberi peringatan kepada Zahid jika beliau berterusan meneruskan serangan terhadap kerajaan PN gagal, ia juga bermakna UMNO juga turut gagal kerana terdapat wakil dalam kerajaan ketika ini.

“Kalau kerajaan ini tidak berguna, UMNO majoriti dalam kerajaan. Macam mana kerajaan tidak berguna sedangkan ahli UMNO ramai di dalamnya?

“Jadi saya nasihatkan semua pihak bila tegur kerajaan, tegur atas dasar bersama dalam kerajaan. Kalau nak tegur secara terbuka, itu tidak tepat. Kalau nak bagi pandangan pun, biarlah pandangan yang betul,” kata beliau kepada Agenda Daily.


UMNO Johor bantah kerjasama dengan PH

UMNO Johor menolak kerjasama BN-PH bagi membentuk kerajaan Persekutuan yang membabitkan DAP.

“Buat masa sekarang, keutamaan parti-parti politik di Malaysia adalah untuk membentuk sebuah koalisi politik yang stabil dan kerajaan yang berfungsi serta moderat untuk memimpin Malaysia mendepani cabaran-cabaran sosial dan ekonomi masa hadapan.

“Oleh yang demikian, UMNO Johor berpendirian bahawa koalisi politik yang dibentuk tidak perlu melibatkan parti DAP,” kata Pengerusinya, Datuk Seri Hasni Mohammad dalam satu kenyataan, hari ini.

Hari ini media melaporkan Pengerusi BN, Datuk Seri Ahmad Zahid Hamidi bersama beberapa pimpinan BN mengadakan pertemuan dengan pimpinan PH termasuk Pengerusinya, Datuk Seri Anwar Ibrahim di ibu negara dipercayai bagi membincangkan hal pembentukan kerajaan itu.

Namun usaha Zahid itu ditentang beberapa pemimpin termasuk Hishamuddin dan beberapa pimpinan lain.

Dalam kenyataan sama, Hasni berkata keputusan PRU-15 itu merupakan isyarat jelas rakyat kepada UMNO dan BN di mana pihaknya melihat Zahid akan bertanggungjawab atas keputusan tersebut.

“Oleh yang demikian, UMNO Johor percaya Presiden UMNO akan mengambil tanggungjawab yang jelas dan berprinsip demi kelangsungan parti dan orang Melayu amnya.

“Justeru pemilihan UMNO yang bakal diadakan tidak lama lagi perlulah berlangsung berdasarkan kerangka pemulihan UMNO. Keyakinan pengundi kepada parti ini perlu segera dipulihkan agar UMNO kembali diyakini semua rakyat Malaysia,” katanya.


Tiada kematian akibat jangkitan Omicron direkodkan: WHO

Pertubuhan Kesihatan Sedunia (WHO) mengesahkan sehingga kini pihaknya tidak merekodkan sebarang kes kematian melibatkan varian baharu Covid-19, Omicron.

WHO bagaimanapun, masih mengumpulkan bukti lebih terperinci mengenai varian membimbangkan (VOC) itu apabila seluruh dunia sedang ‘berlumba-lumba’ mengambil tindakan untuk menghentikan penularannya.

Walaupun banyak negara sudah merekodkan jangkitan baharu berpunca daripada varian Omicron itu, namun tiada kematian dilaporkan kepada WHO.

“Saya belum mendapat laporan kematian berkaitan jangkitan Omicron. Kami masih mengumpulkan bukti dan akan terus mencari lebih banyak bukti.

“Terdapat banyak negara sedang melaksanakan ujian saringan dan melihat varian baharu ini secara spesifik, di mana akan menemui lebih banyak kes dan maklumat termasuk kemungkinan berlakunya kematian,” kata jurucakap WHO, Christian Lindmeier.

Ketika varian baharu ini sedang ‘menggoncang’ dunia, Lindmeier turut mengingatkan semua penduduk dunia supaya berwaspada dengan penularan varian Delta yang menyumbang 99.8 peratus jangkitan, seperti dimuat naik di Perkongsian Semua Data Influenza (GISAID) dengan spesimen yang dikumpul 60 hari lepas.

“Varian baharu ini mungkin semakin melonjak dan kita mungkin akan sampai ke peringkat di mana ia akan mengambil alih untuk menjadi varian dominan tetapi sekarang, varian Delta masih kekal dominan,” jelasnya.

Menurut Lindmeier, sekatan yang dilaksanakan di kebanyakan negara dalam tempoh dua minggu lalu menunjukkan penutupan kembali sektor ekonomi dan perlaksanaan perintah berkurung di beberapa negara.

“Dengan itu, pasar sempena sambutan hari Krismas juga turut ditutup di beberapa bahagian di negara Eropah akibat kenaikan kes disebabkan varian Delta, iaitu sebelum varian Omicron dikesan.

“Jangan kita ambil sikap sambil lewa dengan keadaan ini,” tegasnya.

Lindmeier menggesa orang ramai untuk mengamalkan tindakan berjaga-jaga yang terbukti dapat melindungi diri daripada varian Delta termasuk Omicron. – Agensi


Mat Sabu dijadual jalani pembedahan apendiks malam ini

Menteri Pertanian dan Keterjaminan Makanan, Datuk Seri Mohamad Sabu dimasukkan ke Hospital Putrajaya hari ini untuk mendapatkan rawatan berhubung apendiks dan beliau dijadualkan menjalani pembedahan, malam ini.

Kementerian itu, dalam kenyataan malam ini, memaklumkan Mohamad perlu menjalani pembedahan itu atas nasihat pakar perubatan, menurut laporan Bernama.

“Beliau kini dalam keadaan stabil dengan pemantauan rapi. Atas nasihat pihak hospital, buat masa ini hanya ahli keluarga terdekat yang dibenarkan melawat Yang Berhormat Datuk Seri.

“Sama-sama kita doakan Yang Berhormat Datuk Seri diberikan kesembuhan dan pulih seperti sedia kala,” menurut kenyataan itu.


UMNO tak bincang tarikh pemilihan parti semasa Perhimpunan Agung

Tarikh pemilihan parti yang sepatutnya diadakan dalam tempoh enam bulan tidak akan dibincangkan semasa Perhimpunan Agung UMNO 2022 (PAU) yang akan berlangsung mulai hari ini, kata Datuk Seri Ahmad Maslan.

Setiausaha Agung UMNO itu berkata tumpuan PAU yang bermula hari ini tidak memfokuskan kepada tarikh pemilihan parti memandangkan memandangkan UMNO masih mempunyai masa untuk mengadakan pemilihan sebelum 19 Mei depan.

“Pemilihan parti di semua peringkat ini bermula dari cawangan, bahagian dan Majlis Kerja Tertinggi (MKT) termasuk sayap hendaklah diadakan sebelum 19 Mei depan. Pada 19 November lalu, kita mengundi (PRU ke-15), dalam tempoh enam bulan (selepas) itulah (pemilihan parti mesti diadakan).

“Segala hal pemilihan parti hendaklah diselesaikan sebelum 19 Mei 2023. Pengumuman tarikh tidak dibuat semasa perhimpunan ini, ada tempoh beberapa minggu lagi untuk kita buat keputusan,” katanya pada sidang media di Laman Media PAU 2022 menurut laporan Bernama.

Ahmad berkata, selain pemilihan parti, PAU2022 akan memberi tumpuan kepada tiga lagi perkara, iaitu menetapkan hala tuju parti selepas PRU15, selain persiapan menghadapi Pilihan Raya Negeri (PRN) di Kedah, Kelantan, Terengganu, Pulau Pinang, Selangor dan Negeri Sembilan.

“Apa persiapan kita menghadapi PRN nanti, ini satu lagi perkara saya kira akan dibahaskan bermula esok oleh sayap Wanita, Pemuda dan Puteri. Jumaat dan Sabtu akan ada senarai pembahas dari semua negeri dan sayap, akan menyentuh bagaimana kita mahu menang pilihan raya enam negeri ini,” katanya.

Selain itu, beliau berkata, UMNO akan melihat semula pencapaian teruk parti pada PRU-15 hingga gagal memperoleh jumlah mencukupi untuk membentuk kerajaan.

“Apa yang kita boleh belajar dari PRU-15. Walaupun kita menang tujuh Pilihan Raya Kecil (PRK), menang 21 kerusi (Dewan Undangan Negeri) dari 28 kerusi di Melaka atau 40 kerusi DUN dari 56 kerusi di Johor.

“Kemenangan di tujuh PRK dan dua PRN itu, presidennya adalah Datuk Seri Dr Ahmad Zahid Hamidi. Kenapa masa PRU, kita tidak dapat ulangi kejayaan di dua PRN dan tujuh PRK itu?. Sudah tentu ada perkara luar biasa yang berlaku menyebabkan kami tewas.

“Saya mahu mendengar pandangan dan mengapa wujud keluarbiasaan itu. Apa sebab, puncanya yang kami boleh perbaiki pada masa depan,” katanya.

PAU 2022 membuka tirai malam ini dengan perasmian persidangan Pemuda, Puteri dan Wanita di Dewan Merdeka Pusat Dagangan Dunia (WTC) Kuala Lumpur serta PAU 2022 bermula Jumaat hingga Sabtu.

Terdahulu jam 2.30 petang ini, satu sesi taklimat khas presiden akan diadakan di Dewan Merdeka yang dijangka dihadiri kira-kira 3,000 perwakilan UMNO dari seluruh negara.


Selepas Bajet dibentang, nilai ringgit semakin melemah

Ringgit meneruskan aliran menurun berbanding dolar AS selepas pasaran ditutup rendah hari ini apabila pelabur beralih ke aset selamat di tengah-tengah kebimbangan prospek kadar faedah global.

Bajet 2023 yang dibentang pada Jumaat lalu tidak menarik minat pelabur walaupun pelbagai inisiatif diumumkan kerajaan campuran Pakatan Harapan (PH)-Barisan Nasional (BN), malah pengeluaran Kumpulan Wang Simpanan Pekerja (KWSP) juga tidak dibenarkan.

Pada jam 6 petang, mata wang ringgit susut nilai kepada 4.4850/4895 berbanding dolar AS berbanding kadar penutup pada Isnin, 4.4755/4805.

Pengarah Urusan SPI Asset Management Stephen Innes berkata nota tempatan itu terus bergelut dalam menghadapi pengumuman dasar Rizab Persekutuan (Fed) AS, ia memandangkan pasaran menjangkakan kadar dana rizab yang lebih tinggi.

“Jika data AS (ekonomi) kekal kukuh dan inflasi kekal tinggi, ia akan memaksa pasaran untuk terus berdebat mengenai lebih 6 peratus untuk kadar dana Rizah, justeru ringgit boleh melemah lebih banyak lagi,” katanya dipetik laporan Bernama.

Pedagang ActivTrades Anderson Alves berkata pelabur juga berkemungkinan memantau sebarang peningkatan daripada perang Rusia-Ukraine kerana Setiausaha Perbendaharaan AS Janet Yellen telah memberi amaran berhubung “kesan teruk” terhadap China jika memberikan sokongan material kepada Rusia yang melanggar sekatan AS.

Ringgit juga diniagakan kebanyakannya rendah berbanding kumpulan mata wang utama lain.

Unit tempatan susut berbanding dolar Singapura kepada 3.3247/3285 daripada 3.3162/3204 pada penutup Isnin, jatuh berbanding euro kepada 4.7572/7620 daripada 4.7212/7265 dan susut berbanding pound Britain kepada 5.4152/4206 daripada 3.4152/4206 daripada 3.665.

Ia meningkat berbanding yen Jepun kepada 3.2799/2835 daripada 3.2816/2855.


NGO peguam dedah pertuduhan terhadap Sanusi kerana kritik kerajaan PMX

Lawyers for Liberty (LFL) mendedahkan penipuan dibuat Perdana Menteri Datuk Seri Anwar Ibrahim berhubung pertuduhan yang dikenakan terhadap Menteri Besar Kedah Datuk Seri Muhammad Sanusi Md Nor.

Pengarah pertubuhan bukan kerajaan (NGO) peguam itu, Zaid Malek berkata kenyataan Anwar sebagai “palsu dan mengelirukan” berhubung Akta Hasutan dikenakan terhadap Sanusi, sebaliknya Presiden PKR mempunyai kepentingan langsung dalam salah satu pertuduhan itu.

“Penelitian terhadap pertuduhan kedua mendedahkan bahawa ia tidak berkaitan dengan sebarang kritikan terhadap seorang raja atau Agong; ia sebenarnya adalah kritikan terhadap PM Anwar berhubung pembentukan kerajaan, mempersoalkan dakwaan yang dibuatnya ketika itu,” kata Zaid dalam satu kenyataan.

“Oleh itu dakwaan Anwar bahawa Akta Hasutan digunakan hanya kerana ia menyentuh ‘kedudukan, maruah Raja-Raja Melayu’ adalah palsu.”

Zaid berkata, secara ringkas dalam pertuduhan kedua, Akta Hasutan digunakan ke atas Sanusi, seteru politik yang lantang itu, tidak lebih daripada mengkritik perdana menteri.

Katanya, ini adalah penyalahgunaan kuasa dan penindasan, jelas dan mudah.

Semalam, Sanusi didakwa di Mahkamah Sesyen Selayang kerana membuat kenyataan berbaur hasutan mengenai pelantikan rakan sejawatannya di Selangor, Datuk Seri Amirudin Shari dalam satu ceramah politik.

Beliau juga didakwa mengeluarkan kata-kata berbaur hasutan berhubung penubuhan kerajaan campuran.

Sementara itu, Zaid berkata menurut Perlembagaan Persekutuan institusi diraja memainkan peranan dalam aspek-aspek penting tertentu dalam tadbir urus, seperti dalam pemilihan menteri besar dan perdana menteri.

“Sebarang persoalan atau kritikan yang timbul mengenai isu ini secara tidak langsung akan menyentuh peranan institusi diraja.

“Ini membimbangkan untuk membenarkan Akta Hasutan digunakan dengan berselindung untuk menjaga kesucian institusi diraja kerana kerajaan boleh memanjangkan hujah yang sama ini kepada perkara lain, termasuk kaum atau agama.

“Kelayakan baru, licik, berbelit-belit ala Anwar ini hanya akan membawa kepada penggunaan tanpa halangan Akta Hasutan,” tambah Zaid.

Menurut Zaid, Akta Hasutan yang diperkenalkan ketika era kolonial 1948 mempunyai “kuasa berlebihan” yang secara jelas melanggar kebebasan bersuara dan kebebasan berpolitik.

“Anwar kini mempertahankan undang-undang ini dengan secara tiba-tiba mengubah pendiriannya mengenai penggunaan Akta Hasutan dengan mendakwa bahawa ia boleh diterima untuk menggunakannya kononnya untuk menjaga institusi diraja.

“Gesaan untuk pemansuhannya oleh Anwar dan Pakatan Harapan (PH) semasa pembangkang tidak pernah mempunyai kelayakan seperti itu, dan adalah mengelirukan dan tidak jujur untuk mencadangkan bahawa perbezaan sekarang harus dibuat,” kata Zaid.


C4 bidas PMX lagi lantik Azam Baki, tak faham kenapa masih disambung lantikan

Isu lantikan Tan Sri Azam Baki yang direstui kerajaan Perdana Menteri Datuk Seri Anwar Ibrahim menerima kritikan lagi daripada Pusat Membanteras Rasuah dan Kronisme (C4).

Pengerusi badan pemantau rasuah, Edmund Terence Gomez itu tidak faham dengan kerajaan PMX yang meneruskan lantikan Azam sebagai Ketua Pesuruhjaya Suruhanjaya Pencegahan Rasuah Malaysia (SPRM) walhal sebelum ini paling lantang membidasnya dalam isu pemilikan saham yang didedahkan oleh pemberi maklumat K Lalitha.

“Kenapa Anwar, yang menyokong pemberi maklumat (Lalitha) dalam kes ini dan secara terbuka berdiri di sisinya dalam isu berkenaan, kini tidak bercakap tentang melindungi pemberi maklumat?

“Sebaliknya, dia melantik semula Azam, yang didedahkan (Lalitha terkait) urus niaga saham yang boleh dipersoalkan.

“Apa yang penting sangat (bagi Anwar sampai) perlu melantik semula ketua pesuruhjaya yang tercemar itu sedangkan dia berpeluang untuk memecatnya (Azam)? Saya tak faham.

“Jika anda tidak mempunyai SPRM yang berwibawa, pemberi maklumat yang manakah akan tampil apabila ketua pesuruhjayanya disaman oleh pemberi maklumat,” soal Gomez dipetik laporan Malaysiakini.

Gomez ditemui pemberita selepas berucap pada forum bertajuk ‘Memperkukuh Dasar Pemberi Maklumat Malaysia: Apa Yang Perlu Dilakukan dan Bagaimana?’ anjuran GerakBudaya hari ini, menurut laporan Malaysiakini.

Gomez yang juga pakar ekonomi menjelaskan bahawa dia tidak mengkritik kerajaan secara membuta tuli, menegaskan bahawa Anwar telah berulang kali berjanji untuk memerangi rasuah.

“Cukuplah bercakap! Tunjukkan kepada saya bahawa anda benar-benar serius bertindak. Kami di sini untuk membantu,” tegasnya.

Gomez meletak jawatan daripada Panel Perundingan dan Pencegahan Rasuah SPRM pada Disember, 2021 sebagai membantah tindakan panel itu tidak bertindak terhadap dakwaan pemilikan hampir dua juta saham Azam dalam sebuah syarikat tersenarai awam.

Pelantikan semula Azam mengundang kritikan, dengan penyokong antirasuah menggesa Anwar untuk menjelaskan keputusan tersebut.

Gomez turut menyeru pentadbiran Anwar supaya komited melaksanakan reformasi dan janji-janji ketika pilihan raya umum lalu, terutama menjelang pilihan raya negeri yang semakin hampir.

“Jika kita tidak boleh mendapatkan ahli politik untuk memberi maklum balas sekarang, sekurang-kurangnya berikan kita komitmen awam. Saya bimbang kita mungkin tidak mendapat komitmen untuk perubahan sebenar selepas pilihan raya negeri.

“Kami mempunyai perdana menteri reformis yang berkata dia akan melakukan pembaharuan. Terima kasih, tetapi bolehkah anda melakukannya dengan pantas?

“Kerana walaupun ketika kita sedang bercakap hari ini, ada cakap-cakap bahawa kerajaan ini mungkin tumbang, jadi kita tidak ada banyak masa untuk dibazirkan,” katanya dalam forum itu.


Kes Zahid mohon dapatkan rakaman percakapan saksi 8 April

Mahkamah Tinggi Kuala Lumpur hari ini menetapkan 8 April untuk pendengaran permohonan Presiden UMNO Datuk Seri Ahmad Zahid Hamidi, bagi mendapatkan rakaman percakapan 18 saksi daripada Suruhanjaya Pencegahan Rasuah Malaysia (SPRM), dalam perbicaraan kes membabitkan dana Yayasan Akalbudi.

Perkara itu dimaklumkan peguam Hamidi Mohd Noh yang mewakili Zahid ketika ditemui pemberita, selepas prosiding pengurusan kes di hadapan Hakim Datuk Collin Lawrence Sequerah yang turut dihadiri Timbalan Pendakwa Raya Datuk Raja Rozela Raja Toran.

Hamidi berkata permohonan untuk mendapatkan rakaman percakapan saksi-saksi yang ditawarkan pihak pendakwaan itu, difailkan pada 18 Feb lepas, lapor Bernama.

“Mahkamah juga mengarahkan pihak pemohon (Zahid) memfailkan hujahan sebelum atau pada 30 Mac ini,” katanya.

Pada 24 Jan lalu, mahkamah memerintahkan Zahid yang juga bekas Timbalan Perdana Menteri membela diri atas 47 pertuduhan pecah amanah (CBT), rasuah dan pengubahan wang haram melibatkan dana Yayasan Akalbudi selepas mendapati pendakwaan berjaya membuktikan kes prima facie.

Mahkamah menetapkan 39 hari untuk mendengar kes pembelaan, bermula 26 hingga 28 April, 23 hingga 26 Mei, 27-30 Jun, 4-7 Julai, 22, 23, 29 dan 30 Ogos, 19-22, 26-29 September, 17-20 dan 31 Oktober serta 1-3 dan 7-10 November.

Pihak pembelaan akan memanggil kira-kira 20 saksi untuk memberi keterangan.

Ahli Parlimen Bagan Datuk itu yang memegang jawatan Timbalan Perdana Menteri dari 2015 hingga 2018, memilih untuk memberi keterangan secara bersumpah dari tempat saksi dan pendakwaan berpeluang menyoalnya semasa pemeriksaan balas.

Zahid, 69, berdepan 47 pertuduhan dengan 12 daripadanya melibatkan CBT, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Zahid juga berdepan dengan 40 pertuduhan di Mahkamah Tinggi Shah Alam, menerima rasuah daripada sebuah syarikat berhubung sistem visa luar negara.


Warisan harap dapat kerjasama dengan UMNO-BN dalam PRN Sabah

Kerjasama dengan UMNO dan Barisan Nasional (BN) untuk menghadapi Pilihan Raya Negeri (PRN) Sabah akan datang sangat diharapkan Parti Warisan.

Naib Presiden Warisan Datuk Jaujan Sambakong tidak menolak langkah untuk bekerjasama dengan UMNO dan BN selain Parti Kesejahteraan Demokratik Masyarakat (KDM) bagi memastikan keadaan politik di Sabah stabil.

“Mudah-mudahan jadi realiti (kerjasama dengan BN dan KDM). Apa yang penting untuk menstabilkan politik di Sabah dan memastikan nasib rakyat dibela.

“Seperti Datuk Seri (Shafie Apdal) katakan, kita sentiasa terbuka untuk bekerjasama demi rakyat, kalau itu yang penting untuk rakyat, kenapa tidak untuk pilihan raya akan datang,” katanya dipetik laporan BH.

Jaujan ditemui pada Rumah Terbuka Aidilfitri UMNO Sabah hari ini.

Majlis yang dihadiri Presiden UMNO yang juga Timbalan Perdana Menteri, Datuk Seri Dr Ahmad Zahid Hamidi dan Ketua UMNO Sabah, Datuk Seri Bung Moktar Radin itu turut dihadiri pemimpin Warisan dan KDM.

KDM diwakili Timbalan Presidennya, Datuk Wetrom Bahanda.

Spekulasi mengenai kerjasama Warisan dan UMNO serta KDM bermula ketika kemelut politik Sabah berkaitan cubaan menjatuhkan Ketua Menteri Sabah, Datuk Seri Hajiji Noor dan kerajaan Gabungan Rakyat Sabah (GRS) pada Januari lalu.

Ketiga-tiga parti menyatakan pendirian yang sama bahawa Hajiji hilang kelayakan menjadi Ketua Menteri selepas mengumumkan keluar daripada Bersatu pada akhir tahun lalu.

Bagaimanapun, cubaan itu gagal apabila Hajiji mendapat sokongan majoriti Ahli Dewan Undangan Negeri (ADUN), termasuk daripada UMNO dan Warisan yang mengumumkan keluar parti pada Januari dan Februari lalu.


Pegawai SPRM ditahan polis terlibat kes rompakan berkumpulan

Suruhanjaya Pencegahan Rasuah Malaysia (SPRM) hari ini mengesahkan seorang pegawainya ditahan polis bagi membantu siasatan berhubung satu kes rompakan secara berkumpulan di ibu negara, Jumaat lepas.

SPRM dalam satu kenyataan berkata pihaknya telah memberi kerjasama penuh kepada pihak polis untuk mengesan pegawai terbabit dan menyerahkannya kepada agensi penguat kuasa itu, petang semalam.

SPRM menegaskan bahawa pihaknya tidak berkompromi atau melindungi mana-mana pegawai yang terlibat dengan sebarang perlakuan jenayah.

“Tindakan tegas termasuk pertuduhan di mahkamah dan tindakan tatatertib dengan hukuman buang kerja akan dikenakan jika terlibat,” menurut kenyataan itu lapor Bernama.

Semalam, sebuah portal berita melaporkan dua individu termasuk seorang pegawai sebuah agensi penguat kuasa ditahan polis selepas disyaki terbabit dalam kes rompakan secara berkumpulan di sebuah rumah di Jalan Ampang, Kuala Lumpur, yang membabitkan kerugian hampir RM1 juta.


Lapan negeri Fasa Dua PPN boleh takbir, solat raya di masjid, surau

Lapan negeri yang sudah beralih ke Fasa Dua Pelan Pemulihan Negara (PPN) dibenar bertakbir di semua masjid dan surau sempena sambutan Aidiladha 20 Julai ini.

Jabatan Kemajuan Islam Malaysia (JAKIM) berkata lapan negeri yang sudah beralih ke Fasa Dua itu ialah Perlis, Perak, Pahang, Kelantan, Terengganu, Pulau Pinang, Sabah dan Sarawak.

Jakim dalam kenyataan hari ini juga berkata solat sunat Aidiladha dan khutbah Hari Raya serta ibadah korban bagi tahun ini turut dibenarkan dengan mengikut ketetapan prosedur operasi standard (SOP) dan kebenaran pihak berkuasa agama negeri.

Bagaimanapun takbir dari rumah ke rumah, jamuan selepas solat sunat Aidiladha, program ziarah, ziarah tanah perkuburan dan rumah terbuka atau majlis jamuan hari raya, adalah tidak dibenarkan.

Umat Islam di negara ini akan menyambut Aidiladha pada Selasa ini.

JAKIM berkata bagi kawalan penularan dan jangkitan, masjid atau surau perlu mengadakan kaunter di pintu masuk dengan jumlah yang hadir perlu dihadkan bilangannya, suhu badan diperiksa, sanitasi tangan serta rekod kehadiran jemaah diambil; dan ruang solat serta kawasan sekitarnya, termasuk tandas dan ruang wuduk perlu kerap disanitasi.

Pintu masjid hanya dibuka satu jam sebelum solat dan ditutup sejurus selepas selesai aktiviti solat berjemaah manakala jemaah yang sihat dan tidak bergejala sahaja dibenarkan hadir dengan mengikut SOP.


Adakah pendakwa raya kes rasuah Zahid akan digugurkan? soal peguam Bersatu

Bersatu mendesak penjelasan berhubung ketiadaan Timbalan Pendakwa Raya Kanan Datuk Raja Rozela Raja Toran dalam kes perbicaraan rasuah melibatkan Datuk Seri Ahmad Zahid Hamidi sejak disambung pada Rabu lalu.

Spekulasi timbul selepas Raja Rozela secara mengejut tidak berada dalam pasukan pendakwa raya semasa kes Presiden UMNO itu bersambung minggu lalu, ia menimbulkan spekulasi kemungkinan beliau akan disingkir daripada menjadi salah seorang pendakwa raya.

“Saya menyeru peguam negara dan kerajaan untuk memberikan penjelasan segera dan terbuka, termasuk alasan yang kukuh, untuk penyingkiran atau menggantikan Raja Rozela.

“Ini penting untuk mengekalkan keyakinan orang ramai terhadap sistem keadilan jenayah kita,” kata peguam Bersatu Sasha Lyna Abdul Latif dari Biro Perundangan & Perlembagaan parti.

Pada Khamis, NST melaporkan Raja Rozela, yang dilihat mengajukan soalan bertalu-talu terhadap Zahid semasa perbicaraan sebelum ini, tidak hadir sejak Isnin, dan juga tidak berada di mahkamah ketika perbicaraan disambung pada Rabu.

Akhbar itu bagaimanapun gagal mendapat maklum balas daripada Peguam Negara Tan Sri Idrus Harun serta seorang lagi timbalan pendakwa raya yang terlibat dalam perbicaraan, Mohd Dusuki Mokhtar.

Namun salah seorang peguam dalam pasukan pendakwaan berkata tidak dapat dipastikan sama ada Raja Rozela “dibuang secara kekal daripada kes itu”.

Sasha menyifatkan Raja Rozela sebagai “pendakwa raya yang berkesan dan bekerja keras”, sambil menambah beliau tegas sebagai pendakwa sepanjang perbicaraan, meskipun selepas pelantikan kontroversi Zahid sebagai Timbalan Perdana Menteri walaupun terpalit dengan 47 pertuduhan jenayah terhadapnya.

“Pendakwaan terhadap timbalan perdana menteri yang sedang berlangsung ini adalah perkara yang mempunyai kepentingan awam yang tinggi. Ia mesti dilihat dilaksanakan secara bebas dan telus, tanpa sebarang campur tangan,” katanya.

“Justeru, adalah tidak wajar dan tidak boleh diterima Raja Rozela diganti tanpa sebarang alasan yang diberikan kepada orang ramai atau mahkamah.

“Pendakwaan jenayah mesti dibawa ke kesimpulan mereka, tanpa mengira status orang yang dituduh,” tambahnya.

Zahid berdepan 47 pertuduhan – 12 pecah amanah (CBT), lapan rasuah, dan 27 pengubahan wang haram membabitkan puluhan juta ringgit milik Yayasan Akalbudi.

Antara pertuduhan CBT ialah beliau didakwa menjelaskan hutang kad kreditnya menggunakan Yayasan Akalbudi melalui 44 keping cek berjumlah kira-kira RM1.3 juta antara Januari 2013 dan Disember 2016.


SPRM akui sukar dapat senarai penerima rasuah berkaitan kes 1MDB

Suruhanjaya Pencegahan Rasuah Malaysia (SPRM) mengakui usaha mendapatkan senarai nama individu didakwa menerima rasuah daripada bekas pegawai bank Goldman Sachs Group Inc, Tim Leissner, agak sukar.

Memetik laporan FMT, Ketua Pesuruhjaya SPRM Tan Sri Azam Baki berkata pihaknya bekerjasama dengan pihak berkuasa Amerika Syarikat (AS) bagi mendapatkan senarai nama itu.

Bagaimanapun, beliau mengakui, usaha untuk mendapatkan nama berkenaan agak sukar kerana melibatkan individu dari luar negara dan terpulang kepada pihak AS untuk berkongsi maklumat yang diperlukan.

“Kita sedang berhubung dengan pihak AS jika mereka boleh kongsikan bukti baharu. Itu hak prerogatif mereka. Jika mereka nak kongsi, mereka akan sedia kongsikan bukti (nama),” katanya dipetik daripada laporan FMT itu.

Azam juga mengesahkan SPRM telah membuka kertas siasatan susulan aduan yang dibuat bekas Perdana Menteri Datuk Seri Najib Razak tahun lalu terhadap pegawai bank berkenaan.

Menurutnya, SPRM tidak boleh bertindak sendirian dan perlu melalui Pejabat Peguam Negara serta undang-undang negara berkenaan untuk mendapatkan bukti yang diperlukan.

“Permohonan ini bukan kami boleh terus buat, kerana kita perlu melalui Pejabat Peguam Negara kerana sebarang keterangan luar negara yang kita nak peroleh mesti melalui ‘mutual legal assistance’ dan undang-undang negara berkenaan,” katanya menurut laporan itu.

Laporan itu juga memetik beliau sebagai berkata, setakat ini pihak berkuasa AS sudah memberikan maklum balas namun masih belum mendedahkan nama yang terlibat.

“Setakat ini ada reaksi positif daripada AS tetapi mereka belum lagi dedahkan bukti diperlukan. Kami sedang cuba dan amat berharap (dapat senarai nama),” katanya.

Pada 27 Oktober tahun lalu, Najib membuat laporan terhadap bekas pegawai Goldman Sachs Group Inc itu di Ibu Pejabat SPRM Putrajaya bagi membolehkan pihak berkuasa Malaysia menyoal, membawa balik atau meminta senarai nama daripada Jabatan Keadilan (DOJ) AS dalam usaha membersihkan namanya dalam kes 1MDB.

Najib dilaporkan berkata, tindakannya itu diambil kerana sudah habis usaha yang dilakukannya untuk mendapatkan senarai nama individu daripada syarikat 1MDB dan kerajaan Malaysia yang didakwa pernah disogok oleh Leissner seperti pengakuan salah lelaki itu di mahkamah AS pada 2018.

Pengakuan salah itu menyaksikan Goldman Sachs bersetuju membayar ganti rugi sebanyak AS$3.9 bilion (RM16.4 bilion) kepada kerajaan Malaysia.


Tak benar Najib kata bayar hutang 1MDB tidak guna wang rakyat

Kenyataan Datuk Seri Najib Razak bahawa hutang 1Malaysia Development Berhad (1MDB) tidak dibayar menggunakan wang rakyat adalah tidak benar dan tidak tepat.

Pakar ekonomi, Datuk Dr Nungsari Ahmad Radhi menjelaskan semua hutang 1MDB mempunyai kadar faedah yang perlu dilangsaikan dan itu perlu dibayar oleh kerajaan.

“Dalam konteks 1MDB, syarikat pelaburan tersebut juga mengeluarkan bon untuk berhutang. Jadi dakwaan Najib tidak betul. Bon itu ada faedah. Jadi, siapa yang membayar faedah ini? Kerajaanlah yang bayar.

“Ini tak termasuk dengan duit pokok (prinsipal). Hutang ini perlu dibayar pada ketika ia matang. Mungkin pada tahun ini, tahun depan atau tahun seterusnya.

“Perlu diingat 1MDB mengeluarkan bon menggunakan jaminan kerajaan. Oleh itu ia dikira sebagai liabiliti kerajaan. 1MDB tidak ada duit nak bayar, sebab itu kerajaan yang kena bayar,” katanya menurut laporan Sinar Harian, hari ini.

Bon merujuk kepada sijil pelaburan yang dikeluarkan oleh kerajaan atau perbadanan, yang menunjukkan bahawa sejumlah wang telah dipinjamkan dan akan dibayar balik berserta faedah.

Najib yang juga bekas Perdana Menteri dan Ahli Parlimen Pekan ketika membahas usul Titah Yang di-Pertuan Agong di Dewan Rakyat hari ini mendakwa tiada satu sen pun wang rakyat digunakan oleh kerajaan untuk membayar balik jumlah hutang pokok 1MDB.

Bagaimanapun, Nungsari berkata, dalam mahkamah di Amerika Syarikat, bekas jurubank Goldman Sachs, Tim Leissner mengaku membantu menggelapkan berbilion dolar daripada dana 1MDB.

“Malah pada tahun lalu, Kementerian Kewangan dalam satu kenyataan juga mengumumkan telah memperoleh semula RM1.9 bilion lagi dana 1MDB yang dicuri dengan bantuan DOJ yang menyerahkan wang itu ke Akaun Amanah Mendapatkan Kembali Aset Malaysia.

“Jadi, wang dan harta yang disita daripada individu yang mencuri duit 1MDB datang secara berperingkat. Ini akan melibatkan beberapa tahun setelah bon dikeluarkan,” katanya.


Polis siasat video tular lelaki imamkan bacaan doa semasa upacara agama lain

Unit Siasatan Jenayah Terkelas (USJT) Polis Diraja Malaysia (PDRM) telah memulakan siasatan berhubung video tular memaparkan seorang lelaki dipercayai beragama Islam yang mengimamkan bacaan doa pada satu majlis yang disertai upacara keagamaan lain.

Ketua Polis Kuala Lumpur Datuk Allaudeen Abdul Majid berkata siasatan dijalankan setelah satu laporan diterima pihaknya pada Selasa lepas, beliau bagaimanapun enggan mengulas lanjut bagi menjamin kelancaran siasatan unit berkenaan, menurut laporan polis.

“Saya tidak mahu membuat kenyataan awal sebab USJT yang siasat. Mereka akan mengeluarkan sebarang maklumat (berhubung siasatan),” katanya pada sidang media di Ibu Pejabat Polis Kontinjen Kuala Lumpur.

Beliau turut menasihati orang awam agar tidak terlalu pantas membuat andaian dan menyebarkan sesuatu perkara tanpa mengetahui kebenaran di sebalik sesuatu kejadian serta menyemak dahulu kerana apabila tular, kesannya adalah besar dan sukar ditarik balik.

Terdahulu, insiden yang dikongsi melalui video berdurasi kira-kira 57 minit itu dikatakan berlaku ketika majlis pecah tanah bangunan baharu sebuah parti politik di ibu negara dan menimbulkan pelbagai reaksi netizen.

Sementara itu, Jabatan Agama Islam Wilayah Persekutuan (JAWI) menerusi sebuah kenyataan pada Rabu lepas turut memaklumkan akan menjalankan siasatan lanjut berhubung video tular berkenaan.

Pada masa sama, Allaudeen berkata Dewan Bandaraya Kuala Lumpur telah mengambil tindakan menutup premis menjual pakaian di Bukit Bintang, di sini yang menganjurkan acara tarian gelek “separuh bogel” yang tular menerusi media sosial baru-baru ini.


Ringgit meneruskan tren melemah berbanding dolar

Ringgit dibuka lemah berbanding dolar AS pada sesi awal dagangan Isnin di tengah-tengah kebuntuan mengenai siling hutang Amerika Syarikat (AS) baru-baru ini

Pada 9.01 pagi, mata wang tempatan menyusut kepada 4.6160/6205 berbanding dolar AS berbanding penutupan Jumaat pada paras 4.5970/6035, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata petunjuk daripada
Presiden AS Joe Biden dan speaker lain mencadangkan ahli-ahli kongres akan bersetuju dengan terma pada hari Rabu.

Pada Jumaat, Setiausaha Perbendaharaan AS Janet Yellen menunjukkan tarikh akhir untuk tarikh tamat had hutang telah dilanjutkan kepada 5 Jun.

Dalam pada itu, ringgit diniagakan kebanyakannya rendah berbanding sekumpulan mata wang utama, kecuali berbanding yen Jepun ia meningkat kepada 3.2791/2825 daripada 3.2918/2967 pada penutupan Jumaat.

Ringgit akan menyusut nilai berbanding euro kepada 4.9474/9523 daripada 4.9340/9409 dan rendah berbanding pound Britain kepada 5.6975/7031 daripada 5.6819/6899 sebelum ini.

Mata wang tempatan turut diniagakan kebanyakannya lebih rendah berbanding mata wang Asean yang lain.

Ringgit meningkat sedikit berbanding baht Thailand pada 13.2510/2697 dari 13.2539/2784 tetapi merosot berbanding dolar Singapura pada 3.414/4150 daripada 3.4012/4062 hari Jumaat.

Mata wang tempatan menyusut nilai berbanding rupiah Indonesia kepada 308.6/309.1 daripada 307.3/307.9 dan lemah berbanding peso Filipina pada 8.26/8.28 daripada 8.24/8.25.


Austria wajibkan vaksinasi dewasa, lulus denda RM17,000

Parlimen Austria meluluskan undang-undang mewajibkan semua populasi dewasa divaksinasi mulai bulan depan, sekali gus menjadi negara Eropah pertama yang berbuat demikian walaupun terdapat gelombang bantahan terhadap langkah itu.

Puluhan ribu menunjukkan penentangan terhadap mandatori vaksin Covid-19 pada hujung minggu sejak langkah itu diumumkan November tahun lalu dalam usaha meningkatkan kadar vaksinasi negara.

Undang-undang baharu itu diluluskan dengan 137 undi menyokong dan 33 undi menentangnya di Parlimen yang mempunyai 183 kerusi.

“Ia diterima pakai dengan majoriti,” kata Presiden Kedua Majlis Kebangsaan, Doris Bures.

Sehingga kini, 72 peratus penduduk Austria telah lengkap divaksinasi – sejajar dengan purata seluruh Kesatuan Eropah hanya lebih daripada 70 peratus, tetapi beberapa mata peratusan di bawah jiran serantau seperti Itali dan Perancis.

Di bawah undang-undang baharu itu yang berkuat kuasa pada 4 Februari ini, individu dewasa yang enggan menerima suntikan vaksin boleh dikenakan hukuman denda sehingga euro 3,600 (kira-kira RM17,000) mulai pertengahan Mac selepas “fasa pengenalan” dilaksanakan.

Kerajaan Austria pada mulanya mahu menetapkan vaksinasi wajib kepada penduduk seawal usia 14 tahun dan ke atas, tetapi kini mengubahnya hanya kepada individu dewasa, kecuali wanita hamil dan mereka yang mempunyai alasan perubatan.

“Vaksinasi adalah peluang untuk masyarakat kita mencapai kebebasan yang berkekalan dan berterusan, dan virus itu tidak dapat menyekat kita lagi,” kata Canselor Karl Nehammer.

Menteri Kesihatan Wolfgang Mueckstein merayu rakyat negara itu mengetepikan mitos sebaliknya berkata vaksin yang digunakan di Austria adalah selamat.

Sehingga kini, negara itu menyaksikan hampir 14,000 kematian akibat Covid-19 dan 1.5 juta jangkitan positif di dalam populasi kira-kira sembilan juta penduduk.

Rabu lalu, jumlah jangkitan melonjak mencapai rekod tertinggi apabila mencatat 27,600 kes baharu. – Agensi


PRN Melaka: Kerajaan 18 bulan lebih matang, kata bakal KM Melaka

Bakal Ketua Menteri (KM) Melaka, Datuk Seri Ab Rauf Yusoh berkata kerajaan 18 bulan Barisan Nasional (BN) Melaka telah menunjukkan kematangan bagaimana untuk menguruskan rakyat, berbanding 22 bulan pentadbiran Pakatan Harapan (PH).

Beliau yang juga Pengerusi Badan Perhubungan UMNO Melaka berkata parti itu dan BN berbeza dengan yang lain kerana membawa kelestarian dalam pengurusan kepada rakyat.

Beliau akan bertanding kerusi Dewan Undangan Negeri (DUN) Tanjung Bidara berdepan calon Perikatan Nasional (PN) yang juga Timbalan Menteri di Jabatan Perdana Menteri (Parlimen dan Undang-Undang) dan Ahli Parlimen Masjid Tanah, Datuk Mas Ermieyati Samsudin, serta Setiausaha Pengelola Keadilan Cabang Masjid Tanah, Zainal Hassan.

“Sekali lagi saya mengatakan saingan sengit antara parti (di DUN Tanjung Bidara). Ia membabitkan sebuah parti yang membawa kelestarian dalam pengurusan rakyat dan parti (lain) yang membawa ideologi masing-masing.

“Bukan pertandingan bagi individu untuk tunjuk popular tapi parti yang berbeza ideologi. Kita melihat bahawa terbukti ruang telah diberi kepada parti yang mentadbir (kerajan negeri selama) 22 bulan… 18 bulan BN (pula) tunjuk kematangan bagaimana kita menguruskan rakyat dalam tempoh tersebut,” katanya.

PRN Melaka diadakan setelah berlaku krisis pentadbiran dalam kerajaan negeri apabila empat Ahli Dewan Undangan Negeri (ADUN), termasuk dua daripada UMNO, menarik sokongan kepada kerajaan UMNO negeri pimpinan Ketua Menteri Datuk Seri Sulaiman Md Ali.

Empat ADUN terbabit diketuai Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Krisis itu tercetus setelah Idris bersama tiga bekas ADUN tidak puas hati dan mendakwa Rauf yang menjadi Speaker DUN lebih berkuasa daripada Sulaiman, malah KM Melaka itu terpaksa tunduk kepada kehendak Rauf.

Perbalahan menjadi semakin hebat setelah pada satu peringkat, Idris yang juga Ahli Exco negeri ketika itu mendedahkan terdapat pemimpin UMNO Melaka membolot projek ekonomi dan menipu Kerajaan Pusat berkaitan royalti pasir.

Idris mendedahkan, disebabkan perkara tersebut, beliau terpaksa menarik sokongan terhadap Kerajaan Negeri Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.

“Kalau UMNO terus mempunyai pemimpin-pemimpin seperti yang ada pada hari ini, rakusnya diibaratkan makan tangan kanan dan kiri, suap ke mulut sambil mata menjeling lagi makanan lain di atas meja, yakni projek-projek ekonomi di negeri Melaka.

“Ribuan meter kubik pasir yang ditambak dari tengah laut dibawa ke sini tapi diisytihar dengan jumlah yang rendah, menipu kerajaan Persekutuan dalam bentuk royalti. Semuanya berlaku dengan jelas.

“Ini penipuan yang akan menyebabkan UMNO ditolak mentah-mentah dalam PRU akan datang. Saya percaya dan yakin rakyat menyedari hakikat ini,” katanya Idris.

Susulan penarikan sokongan itu, Yang di-Pertua Negeri, Tun Mohd Ali Rustam membubarkan DUN setelah mendapat nasihat Sulaiman yang kehilangan majoriti. SPR menetapkan hari ini sebagai hari penamaan calon, diikuti 16 November bagi pengundian awal dan 20 November pengundian biasa.

Sementara itu, bercakap pada sidang media di villanya di Kampung Pulau, Masjid Tanah, hari ini, Rauf berkata BN akan melancarkan manifesto PRN Melaka secara dalam talian pada Rabu ini.

Beliau berkata manifesto berkenaan akan memberikan cadangan-cadangan terbaik untuk membangunkan Melaka jika rakyat memberikan mandat kepada BN untuk kembali menjadi kerajaan.

“Kita tunggu pengisian (manifesto) dan bagaimana ia akan digunakan kepada masyarakat. Manifesto ini akan memberikan cadangan-cadangan yang terbaik untuk negeri Melaka,” katanya.

Melaka yang mempunyai 28 kawasan DUN, dengan 495,196 pengundi berdaftar.


Pengurusan kes rayuan kerani kemalangan basikal lajak 28 Jun

Mahkamah Rayuan menetapkan 28 Jun bagi pengurusan kes selanjutnya dalam rayuan Sam Ke Ting terhadap sabitan dan hukuman penjaranya kerana memandu secara melulu sehingga menyebabkan kematian lapan remaja menaiki basikal yang diubah suai dikenali sebagai basikal lajak.

Tarikh itu ditetapkan selepas pengurusan kes diadakan di hadapan Timbalan Pendaftar Mahkamah Rayuan Mohd Khairi Haron hari ini, menurut laporan Bernama.

Peguam Harvinderjit Singh dan Faizal Mokhtar yang mewakili Sam menghadiri prosiding pengurusan kes itu manakala Timbalan Pendakwa Raya Ng Siew Wee hadir bagi pihak pendakwaan.

Ketika dihubungi, Harvinderjit Singh berkata timbalan pendaftar menetapkan 28 Jun bagi pengurusan kes selanjutnya untuk mendapatkan rekod rayuan dan bagi membolehkan rekod rayuan itu diserahkan kepada pihak-pihak dalam kes itu.

Beliau berkata dia juga memaklumkan kepada Mohd Khairi bahawa bekas Hakim Mahkamah Persekutuan Datuk Seri Gopal Sri Ram telah dilantik sebagai peguam utama dan beliau (Harvinderjit) sebagai peguam bersama untuk mewakili Sam dalam rayuannya.

Harvinderjit Singh berkata pihak pendakwaan juga mengesahkan mereka telah menerima notis rayuan yang difailkan Sam.

Beliau berkata pihak pembelaan memaklumkan kepada timbalan pendaftar mereka mahukan rekod rayuan, nota prosiding dan hujahan untuk rayuan terdahulu pada 2019 oleh pihak pendakwaan dimasukkan ke dalam rayuan di hadapan Mahkamah Rayuan.

“Ini kerana isu kes prima facie juga akan ditentukan oleh Mahkamah Rayuan.

“Mahkamah memerintahkan supaya surat ditulis kepada Mahkamah TInggi Johor Baharu untuk memohon perkara yang sama,” katanya.

Pada 28 Okt 2019, Mahkamah Majistret Johor Bahru membebaskan Sam tanpa mengarahkannya membela diri atas pertuduhan memandu secara melulu dan menyebabkan kematian lapan remaja di Jalan Lingkaran Dalam, Johor Bahru, Johor pada 3.20 pagi pada 18 Feb 2017.

Lapan remaja yang terbunuh dalam insiden itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Pada 2019, Hakim Mahkamah Tinggi Shahnaz Sulaiman membenarkan rayuan pendakwaan dan memerintahkan Sam untuk membela diri atas tuduhan memandu secara melulu.

Majistret Siti Hajar Ali, yang mendengar kes itu pada 2019, sekali lagi melepas dan membebaskan Sam di akhir kes pembelaan menyebabkan pihak pendakwaan memfailkan rayuan kedua di Mahkamah Tinggi.

Pada 13 April lepas, Hakim Mahkamah Tinggi Datuk Abu Bakar Katar membenarkan rayuan pendakwaan dan mensabitkan Sam atas pertuduhan memandu secara melulu dan menjatuhkan hukuman penjara enam tahun dan denda RM6,000.

Sam mendapat kebenaran untuk merayu daripada Mahkamah Rayuan pada 18 April lepas terhadap sabitan dan hukuman penjaranya. Mahkamah Rayuan juga membenarkan permohonan Sam untuk menangguhkan pelaksanaan hukuman penjara dan bebas dengan ikat jamin RM10,000 dengan seorang penjamin sementara menunggu pendengaran rayuannya.


Ditamatkan perkhidmatan, bekas Ketua Pengarah KPPA pertimbang ambil tindakan

Susulan penamatan perkhidmatan sebagai Ketua Pengarah Perkhidmatan Awam berkuat kuasa secara mengejut, Datuk Seri Mohd Shafiq Abdullah tidak menolak akan mengambil tindakan undang-undang selepas ini.

Shafiq nyata terkilan dengan layanan pihak kerajaan dengan tindakan penamatan perkhidmatan terhadapnya dan mahu mengambil tindakan undang-undang bagi mempertahankan haknya sebagai seorang penjawat awam.

“Saya tidak berpuas hati dengan keputusan penamatan perkhidmatan saya dan akan mengambil tindakan undang-undang terhadap mana-mana pihak yang terlibat dalam hal ini yang telah menganiayai saya meskipun saya telah menyumbang tenaga dan fikiran selama 30 tahun dalam Perkhidmatan Awam.

“Demi menjaga nama baik dan kepentingan anggota Perkhidmatan Awam, keputusan kerajaan ini akan diteliti secara mendalam, sekiranya sesuai dan perlu semakan perundangan akan dilakukan,” katanya dalam satu kenyataan.

Shafiq yang sudah berkhidmat dalam perkhidmatan awam selama 30 tahun mempersoalkan tindakan yang dikenakan terhadapnya, malah tidak pernah mengancam kepentingan awam serta menjalankan tanggungjawab dengan penuh integriti.

“Untuk maklumat rakyat Malaysia, saya menegaskan bahawa saya tidak pernah mengancam kepentingan awam dalam sebarang perkhidmatan dan tindakan saya semasa menjawat jawatan sebagai Ketua Pengarah Perkhidmatan Awam (KPPA), saya telah menjalankan tugas saya secara amanah dan tegas,” katanya lagi.

Shafiq berkata, beliau hanya menerima surat penamatan perkhidmatan itu, yang mula tersebar di media sosial semalam biarpun ia bertarikh 1 Disember lalu.

Katanya, beliau juga tidak diberikan notis munasabah berikutan tarikh berkuat kuasa penamatan perkhidmatan itu adalah pada hari sama beliau menerima surat berkenaan.

Beliau berkata, sepanjang perkhidmatannya, ada beberapa penambahbaikan dalam perkhidmatan yang cuba diusahakan termasuk penambahkaikan semua organisasi agensi dan jabatan kerajaan supaya boleh berfungsi lebih optimal dan efisien; penambahbaikan Peraturan Pengesahan Sijil Sakit Swasta Yang Melebihi 15 Hari

Bagi Rawatan Pesakit Luar Oleh Pegawai Perubatan Kerajaan serta arahan pusingan kerja, lawatan mengejut turun padang dan memberikan teguran untuk meningkatkan kualiti penyampaian perkhidmatan, mengurangkan kerenah birokrasi dan meningkatkan kecekapan.

Pun begitu, katanya, perkara berkenaan tidak disenangi oleh segelintir pegawai awam yang mempunyai kepentingan dalam perkhidmatan awam dan juga bersama pihak luar.

“Justeru, beberapa usaha tanpa henti telah dilaksanakan untuk memburukkan imej dan reputasi saya melalui isu-isu viral di media sosial dan media massa yang semakin memuncak dengan tindakan penamatan perkhidmatan saya semalam,” ujarnya lagi.

Tanpa menamakan sesiapa, Shafiq turut mendakwa ada usaha untuk menghalangnya bertindak dengan efisien dan segera apabila beberapa mesyuarat penting kenaikkan pangkat ditangguh oleh Ketua Setiausaha Negara sebagai Pengerusi Mesyuarat seperti Mesyuarat Lembaga Kenaikan Pangkat perkhidmatan Awam.

Katanya, beliau juga tidak boleh membuat keputusan sewenang-wenangnya untuk melantik dan memberikan kenaikkan pangkat pegawai awam kerana ia perlu melalui Mesyuarat Lembaga.

“Kelewatan mengadakan Mesyuarat Lembaga telah menyebabkan banyak jawatan penting yang kosong dalam sektor awam tidak dapat diisi dengan segera, terutamanya di peringkat pengurusan tertinggi Kementerian atau Agensi.

“Saya juga ingin menyatakan bahawa Jemaah Menteri sebelum ini telah pun memutuskan untuk tidak mempertimbangkan penyambungan perkhidmatan Pegawai Awam secara kontrak bagi yang telah bersara.

“Ini kerana ia akan memberikan beban kewangan kepada Kerajaan dengan pembayaran pencen dan gaji pada masa yang sama. Pelaksanaan keputusan Jemaah Menteri ini juga tidak dapat dilaksanakan segera disebabkan tekanan oleh pihak-pihak yang berkepentingan,” katanya.


Rasuah RM35 juta, bekas Exco Johor diarah bela diri

Seorang bekas Exco Kerajaan Negeri Johor, Datuk Abd Latif Bandi diarah Mahkamah Tinggi di Johor Bahru untuk membela dirinya bersabit 37 pertuduhan rasuah dan pengubahan wang haram membabitkan lebih RM35 juta empat tahun lalu.

Keputusan tersebut diputuskan mahkamah hari ini yang menetapkan Abdul Latif, anaknya dan seorang perunding hartanah perlu membela diri terhadap pertuduhan dihadapinya.

Hakim Abu Bakar Katar membuat keputusan itu selepas mendengar hujah daripada pihak pendakwaan, diketuai Timbalan Pendakwa Raya Suruhanjaya Pencegahan Rasuah Malaysia (SPRM) Wan Shahruddin Wan Ladin dan pihak pembelaan, diketuai peguam Salehuddin Saidin, semasa prosiding rayuan yang berlangsung selama dua hari.

Pada 14 Jun 2017, Latif, 55, yang juga bekas pengerusi jawatankuasa perumahan dan kerajaan tempatan Johor; anaknya, Ahmad Fauzan Hatim, 29, dan perunding hartanah Amir Shariffuddin Abd Raub, 48, didakwa atas 33 pertuduhan rasuah dan empat pertuduhan pengubahan wang haram berjumlah RM35.7 juta.

Pada 21 April 2019, Hakim Mahkamah Sesyen Kamarudin Kamsun memerintahkan Abd Latif yang juga bekas Ahli Dewan Undangan Negeri (ADUN) Endau, Fauzan dan Amir dilepas dan dibebaskan selepas mendapati pihak pendakwaan gagal membuktikan kes prima facie.

Bagaimanapun, SPRM memfailkan rayuan terhadap keputusan Mahkamah Sesyen pada 21 April 2019, yang melepas dan membebaskan bekas Abd Latif yang juga bekas Ahli Dewan Undangan Negeri (ADUN) Endau, daripada 37 pertuduhan rasuah serta kes Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) berjumlah lebih RM30 juta, lima tahun lalu.

Sebanyak 33 pertuduhan dibuat di bawah Seksyen 28(1)(C) Akta SPRM 2009, dan empat pertuduhan di bawah Seksyen 32(8)(c) dan Seksyen 89 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.


Ahmad Maslan nafi biro politik beri kata dua kepada Ismail Sabri

Setiausaha Agung UMNO Datuk Seri Ahmad Maslan hari ini menafikan laporan bahawa pemimpin parti itu memberi kata dua kepada Perdana Menteri Datuk Seri Ismail Sabri Yaakob ketika mesyuarat biro politik minggu ini.

Beliau sebaliknya berkata pertemuan itu, yang dilaporkan oleh beberapa media sebagai “tegang”, sebenarnya baik-baik saja.

“Saya ingin maklumkan bahawa tidak berbangkit sama sekali dalam mesyuarat biro politik memberi kata dua kepada PM @IsmailSabri60

“Mesyuarat malam Rabu 24/8 itu (yang saya juga hadiri) telah berjalan dengan baik walau suasana duka menyelubungi sebab keputusan kes DS (Datuk Seri Najib Razak),” katanya di Twitter hari ini.

Terdahulu, beberapa media memetik sumber mendakwa Ismail Sabri telah diberi kata dua supaya memecat Peguam Negara Tan Sri Idrus Harun dan Ketua Hakim Negara Tun Tengku Maimun Tuan Mat serta memohon pengampunan diraja untuk Najib, serta mengadakan segera Pilihan Raya Umum Ke-15 (PRU-15) jika tidak mahu dipecat dari jawatan Naib Presiden UMNO.

Memetik sumber beberapa media melaporkan suasana tegang menyelubungi mesyuarat biro politik itu dengan beberapa ahli yang hadir meninggikan suarat terhadap Perdana Menteri.

Biro politik itu, tambah sumber, tidak berpuas hati dengan keputusan Mahkamah Persekutuan untuk mengekalkan sabitan dan hukuman bekas Perdana Menteri itu berhubung kes SRC International.

Najib dihantar ke Penjara Kajang bagi menjalani hukuman 12 tahun pada 23 Ogos selepas gagal dalam rayuan terakhirnya berhubung RM42 juta dana milik SRC International Sdn Bhd.

Beberapa pemimpin UMNO secara terbuka mengkritik keputusan itu tetapi gagal menyalahkan badan kehakiman.

Presiden UMNO Datuk Seri Ahmad Zahid Hamidi telah memanggil pemimpin bahagian parti itu ke taklimat khas di Menara Dato Onn, esok (27 Ogos).

Zahid sendiri dibicarakan atas 47 pertuduhan, iaitu 12 daripadanya kerana pecah amanah jenayah berhubung lebih RM31 juta dana yayasan amal Yayasan Akalbudi, 27 pertuduhan pengubahan wang haram, dan lapan pertuduhan rasuah lebih RM21.25 juta daripada rasuah yang didakwa.


Jangkitan naik lagi, kes positif terkumpul hampir cecah tiga juta

Jangkitan harian Covid-19 di seluruh negara dalam tempoh 24 jam sehingga 12 tengah hari tadi, melonjak melepasi 20,000, dengan kadar kebolehjangkitan di Wilayah Persekutuan Labuan juga naik kepada Rt 2.17.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 20,939 kes baharu direkodkan, berbanding 19,090 kes semalam.

Angka terbaharu itu menjadikan jumlah kumulatif kes positif sejak awal 2020 lalu hingga hari ini meningkat kepada 2,996,361 kes, mendekati tiga juta.

Sehingga semalam, 2,835,464 pesakit telah sembuh, 32,075 kes kematian dan 107,883 kes masih aktif.

Daripada jumlah kes aktif itu, 96,655 pesakit menjalani kuarantin di rumah; 5,751 ditempatkan di PKRC; 5,319 dimasukkan ke hospital; dan 158 dirawat di ICU, dengan 78 memerlukan alat bantuan pernafasan.

Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian pada 10 Februari 2022 untuk seluruh negara adalah pada nilai Rt 1.51.

Selain Labuan yang mencatat Rt 2.17, Sarawak juga mencatat Rt 1.90, diikuti Sabah (1.68); Perlis (1.55); Putrajaya (1.45); Terengganu (1.42); Kedah (1.41); Pulau Pinang (1.39); masing-masing 1.36 bagi Johor dan Kelantan; Pahang (1.30); Selangor (1.29); Negeri Sembilan (1.26); Perak (1.25); Melaka (1.24); dan Kuala Lumpur (1.23).

Nilai RT merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai RT berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.


PM, 300 umat Islam tunai solat sunat Aidiladha di Masjid Negara

Perdana Menteri Tan Sri Muhyiddin Yassin hari ini menunaikan solat sunat Aidiladha di Masjid Negara di sini bersama kira-kira 300 jemaah.

Ketibaan Perdana Menteri yang berjubah putih pada jam 8.16 pagi bersama isteri Puan Sri Noorainee Abd Rahman, disambut Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri serta Imam Besar Masjid Negara, Ehsan Mohd Hosni.

Perdana Menteri dan jemaah kemudiannya bertakbir raya sebelum menunaikan solat sunat Aidiladha yang dilaksanakan dengan mematuhi prosedur operasi standard (SOP) yang ditetapkan dan diimamkan oleh Ehsan.

Memetik Bernama Ehsan ketika menyampaikan khutbah Aidiladha bertajuk ‘Cabaran dan Pengorbanan’ berkata Allah SWT telah menganugerahkan pelbagai kenikmatan kepada negara termasuk menyambut Aidiladha pada hari ini walaupun pandemik COVID-19 masih belum reda.

“Tetaplah bersyukur dan memuji Allah SWT kerana semua yang berlaku di atas muka bumi ini hanya Allah yang maha mengetahui.

“Pada tahun ini kita masih menyambut Aidiladha dalam suasana yang mencabar dan kawalan pergerakan yang masih lagi diteruskan berikutan bilangan kes harian yang masih tinggi dan tidak menentu. Jagalah diri dan kesihatan,” katanya.

Beliau berkata walau apa pun yang berlaku, Aidiladha tidak boleh kehilangan makna dan initipatinya.

Khutbah itu turut mengingatkan para pemimpin supaya menumpukan sepenuh usaha dan tindakan dalam mengekang penularan wabak COVID-19.

“Hentikan percakaran yang sia-sia dan bersimpatilah terhadap rakyat,” katanya.

Ehsan juga menyeru para jemaah agar bersama-sama bermunajat kepada Allah SWT bagi memohon pertolongan supaya wabak dan musibah yang sedang melanda negara, diangkat.

Sejurus selesai khutbah Aidiladha, perdana menteri dilihat mula meninggalkan perkarangan masjid pada pukul 9.05 pagi dengan diiringi Zulkifli.


KTMB gantung tugas pemandu tren tak berhenti di stesen

Keretapi Tanah Melayu Berhad (KTMB) menggantung tugas kakitangannya berkaitan kejadian kereta api tidak berhenti di Hentian Kuala Gris sehingga menyebabkan 100 pelajar tidak dapat ke sekolah pada hari pertama penggal ketiga 2021/2022, pagi tadi.

KTMB dalam satu kenyataan, hari ini, memaklumkan siasatan lanjut sedang dijalankan dan tindakan disiplin akan diambil sekiranya didapati berlaku kecuaian.

Hasil siasatan setakat ini, katanya, KTMB mengesahkan kereta api Shuttle Timuran nombor 51 yang berlepas dari Stesen Tumpat pada jam 4.05 pagi tadi, tidak berhenti di Hentian Kuala Gris pada jam 7.08 pagi.

“KTMB memandang serius dan berasa kesal dengan kejadian itu lebih-lebih lagi melibatkan 100 pelajar Sekolah Menengah Kebangsaan (SMK) Dabong yang baru memulakan semula sesi persekolahan, hari ini

Berdasarkan jadual, kereta api itu sepatutnya berhenti di hentian Kuala Gris jam 6.59 pagi untuk mengambil pelajar berkenaan dan tempoh perjalanan mengambil masa 20 minit untuk tiba di Dabong.

“Justeru, KTMB memohon maaf kepada pelajar, ibu bapa dan pihak sekolah yang terbabit, serta kesal atas kejadian yang berlaku.

“Tindakan penambahbaikan akan dilakukan secara berterusan dan KTMB memberi jaminan insiden yang sama tidak akan berulang pada masa hadapan,” katanya.

Terdahulu, keterujaan 100 pelajar SMK Dabong untuk kembali ke sekolah pada hari pertama penggal ketiga 2021/2022, pagi tadi, terbantut apabila kereta api yang sepatutnya mereka naiki tidak berhenti di Hentian Kuala Gris.


Jho low perkenal saya kepada Najib, kata saksi kes 1MDB

Bekas Pengarah Urusan Kumpulan AmBank memberitahu Mahkamah Tinggi Kuala Lumpur hari ini (12 Oktober 2022) bahawa ahli perniagaan dalam buruan berkaitan skandal 1Malaysia Development Berhad (1MDB) Low Taek Jho, yang lebih dikenali sebagai Jho Low adalah orang yang telah memperkenalkan Datuk Seri Najib Razak kepadanya.

Cheah Tek Kuang berkata demikian ketika memberi keterangan sebagai saksi pendakwaan ke-39 dalam perbicaraan bekas Perdana Menteri itu berhubung penyelewengan RM2.28 bilion dana 1MDB.

Ditanya oleh ketua pendakwa raya Datuk Seri Gopal Sri Ram mengenai lawatannya pada awal 2011 ke rumah Najib untuk membantu “VVIP” membuka akaun peribadi dengan AmIslamic Bank, Cheah mengesahkan bahawa Low hadir di tempat itu.

Ini adalah akaun bank peribadi yang dibuka Najib dengan jangkaan menerima derma AS$100 juta yang dikatakan daripada Arab Saudi, menurut laporan MalayMail, hari ini.

Sri Ram: Anda telah ditanya beberapa soalan dan anda berkata Jho Low ada di sana. Saya tidak faham, boleh awak jelaskan kepada Yang Arif semasa awak sampai, adakah Jho Low sudah ada di sana?

Cheah: Tidak, dia dalam kereta lain, jadi apabila saya berjalan ke rumah, ok, dia memperkenalkan saya kepada Datuk Seri Najib.

Sri Ram: Dia yang kenalkan kamu dengan Datuk Seri Najib?

Cheah: Ya.

Cheah mengesahkan bahawa Jho Low telah pergi ke bilik lain di rumah Najib selepas memperkenalkannya dan berkata orang lain mengikuti Jho Low.

Ditanya oleh Sri Ram mengenai kenyataannya bahawa dia “agak gementar”, Cheah berkata dia berasa tidak selesa bertemu “VIP”.

Cheah mengesahkan dia meninggalkan rumah Najib sebaik sahaja Najib menandatangani borang pembukaan akaun dan kertas berkaitan, dan berkata beliau tidak tahu di mana Jho Low ketika itu tetapi menganggap ahli perniagaan itu masih berada di dalam rumah itu.

Cheah mengesahkan bahawa Jho Low tidak menemaninya.

Perbicaraan di hadapan Hakim Datuk Collin Lawrence Sequerah bersambung.


Zahid ditanya siapa sebenarnya yang bermimpi di siang hari

Walaupun UMNO kini berada pada kedudukan yang paling lemah dalam sejarahnya dengan hanya 26 kerusi di Parlimen, presiden parti itu dengan jawatan Timbalan Perdana Menterinya, seolah tidak merasakan apa-apa.

Menang jawatan Presiden UMNO tanpa ada pertandingan beliau seakan menganggap UMNO sudah pulih dan mampu mudah melonjak kembali, kuat seperti dahulu.

Di Butterworth baru-baru ini beliau dilaporkan menganggap sasaran Perikatan Nasional (PN) untuk menawan semua 15 kerusi Dewan Undangan Negeri (DUN) majoriti Melayu di Pulau Pinang dalam Pilihan Raya Negeri PRN) ke 15 nanti, sebagai mimpi di siang hari.

Pasti ramai yang akan tersenyum, ketawa sendiri membaca reaksi Datuk Seri Ahmad Zahid Hamidi ini, kerana dengan hanya 26 kerusi Parlimen dan hanya mampu menguasai Johor dan Melaka, Pahang dan Perak dengan bantuan PH dan DAP, UMNO sesungguhnya cukup lemah dan tidak mustahil terus rebah ke bumi.

UMNO tiada satu kerusi Parlimen pun di Kelantan, Terengganu, Perlis, Kedah, Pulau Pinang, Selangor dan Melaka. Malah, di Perlis parti itu tiada satu kerusi DUN pun.

Kalau PN bermimpi di siang hari kerana menyasarkan boleh menang sehingga 15 kerusi DUN majoriti Melayu di Pulau Pinang, UMNO bagaimana?

Jangan lupa UMNO gagal dan kecundang di semua kerusi Parlimen baru-baru ini di Pulau Pinang. Empat kerusi Parlimen Melayu, tiga dimenangi PN iaitu Kepala Batas, Permatang dan Tasik Gelugor, manakala Pakatan Harapan melalui PKR pula menang tipis di Parlimen Balik Pulau.

Dengan tiga kerusi Parlimen majoriti Melayu dalam tangan, PN punya asas untuk menyasarkan kemenangan beberapa kerusi DUN, UMNO yang tiada kerusi bagaimana?

Takkanlah UMNO mengharapkan bantuan PH, terutama DAP yang merupakan tunjang kuasa di DUN Pulau Pinang untuk menang? Mustahil DAP mahu membantu UMNO yang sedang sesak nafas, malah inilah masanya untuk PH memutuskan nafas UMNO di Pulau Pinang.

PH terutama DAP dan Pan (AMANAH) bukannya berselera pun berkawan dengan UMNO.

PRN untuk tiga buah negeri Kelantan, Terengganu, Kedah, Pulau Pinang, Selangor dan Negeri Sembilan bagi beberapa penganalisis politik adalah penentu kepada nasib dan survival BN dan UMNO, sama ada mereka mampu bangkit kembali atau akan pupus.

Di negeri-negeri majoriti Melayu iaitu Kelantan, Terengganu dan Kedah, UMNO berhadapan dengan laluan yang cukup sukar. Bagaimana agaknya ramalan Zahid untuk UMNO di sana, mampukah menang kerusi atau menumbangkan kerajaan negeri?

Jika kita lihat keputusan PRU Parlimen baru-baru ini untuk ketiga-tiga negeri itu, undi yang diperoleh calon-calon PAS dan PN jauh mengatasi undi calon-calon BN-UMNO yang kesemuanya kecundang.

Rata-rata undi yang diperoleh PAS dan PN mengatasi undi campuran BN dan PH di semua Parlimen kecuali di dua kerusi iaitu Kulim Bandar Baru (PN 34,469; PKR 21,408; dan BN 13,872) dan Gua Musang (PN 21,862; BN 21,663; dan PH 4,517).

Demikian juga di Selangor, BN dan UMNO seakan dilayan bagai penumpang kelas dua oleh PH. Kerana PH menganggap mereka cukup kuat tanpa BN yang mereka tahu telah teruk ditolak rakyat Selangor dalam PRU -15 baru-baru ini.

Di Selangor baru-baru ini, PN menang di enam kerusi Parlimen.

UMNO kalah kerusi mereka di Sabak Bernam dan Tanjong Karang, PKR tewas di Hulu Selangor, Kapar dan Kuala Langat, manakala Bersatu pula berjaya pertahankan kerusi Sungai Besar atas tiket PN.

Mampukah UMNO bertahan di lima kerusi milik mereka sedangkan empat daripadanya iaitu Sungai Air Tawar; Sungai Panjang; Hulu Bernam; dan Sungai Burong terletak di empat kerusi Parlimen yang dikuasai PN baru-baru ini.

Dalam Konvensyen DAP Selangor baru-baru ini, DAP menegaskan yang ia mahu tanding lebih daripada 16 kerusi di Selangor. DAP menang 16 kerusi DUN dalam PRU-14 lalu dan kini mereka mahu meluaskan kuasa dengan bertanding di kerusi baharu.

Jika ini berlaku, bagaimanakah nasib BN di Selangor?

Semua kerusi DUN majoriti bukan Melayu di Selangor dikuasai sama ada PKR ataupun DAP. Mustahil mereka mahu korbankan kerusi mereka buat MCA dan MIC? Ini bermakna MCA dan MIC pasti tiada masa depan di Selangor, cukup menjadi tukang sorak.

Dan UMNO juga dijangka akan dianaktirikan di Selangor lantaran rekod mereka yang ditolak rakyat. Zahid mungkin berpura-pura tidak bimbang namun PH khasnya DAP sedar akan kekuatan gelombang rakyat dalam PRU-15 baru-baru ini.

Kiranya gelombang ini melanda Selangor dalam PRN sekali lagi, kedudukan PH terancam dan tidak mustahil kerajaan negeri mereka boleh tumbang.

Soalnya adakah ancaman ini menggugat Zahid? Zahid dilihat meratib merata bahawa di tangan beliau UMNO, walau kalah, tapi ia parti keramat kerana beliau tetap diangkat menjadi TPM.

Keramat tak keramat kita tunggu PRN enam negeri nanti. Gelombang kebangkitan dan kesedaran politik umat Melayu Islam itu tetap bergelora.

Tambahan pula dengan kehidupan rakyat yang tidak menentu hari ini dihimpit dengan kos hidup yang di luar kawalan bawah kerajaan campuran PH-BN.

Enam negeri ini dijangka dilambung, Kelantan, Terengganu dan Kedah dengan izin Allah hampir pasti, Selangor dan Negeri Sembilan punya peluang dan Pulau Pinang akan menyaksikan PH hilang pengaruh dalam kalangan pengundi Melayu.

Pastikan anda keluar mengundi, nasib dan masa depan ummah bergantung pada undi kita semua. Bersama kita mencipta sejarah demi manfaat ummah.

Roslan Shahir Datuk Mohd Shahir,
Setiausaha Perhubungan PAS Selangor.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ringgit ditutup rendah berbanding dolar

Ringgit ditutup rendah berbanding dolar AS hari ini apabila pasaran mengambil pendekatan berhati-hati terhadap prospek ekonomi global dan dasar monetari yang tidak menentu.

Pada 6 petang, unit tempatan berada pada 4.3940/3980 berbanding dolar AS daripada paras penutup 4.3870/3915 pada Isnin, lapor Bernama.

Peniaga ActivTrades Dyogenes Rodrigues Diniz berkata pelabur akan memantau dengan rapat ucapan Pengerusi Rizab Persekutuan Amerika Syarikat (AS) Jerome Powell kerana ia mungkin menyediakan bayangan penting tentang langkah seterusnya yang akan diambil oleh bank pusat AS itu dari segi dasar monetari.

“Sekiranya ringgit kembali menjejaki semula daripada paras ketahanan 4.3950, kita boleh menjangkakan ia membawakan tukaran asing ke paras 4.3118, di mana ia mungkin mencapai paras sokongan sementara,” katanya.

Ringgit diniagakan kebanyakannya rendah berbanding kumpulan mata wang utama.

Unit tempatan terus susut berbanding dolar Singapura kepada 3.1966/1999 daripada 3.1933/1968 pada Isnin, turun berbanding euro kepada 4.7064/7107 daripada 4.6840/6888 sebelumnya tetapi naik berbanding pound Britain kepada 5.4885/4935 daripada 5.5167/5223.

Bagaimanapun ringgit susut berbanding yen Jepun kepada 3.4506/4540 daripada 3.4408/4446 pada Isnin.


PKR walaupun parti lama kalah teruk, 5 parti hilang semua deposit

Daripada 20 kerusi yang PKR bertanding hanya satu sahaja berjaya dimenangi, sementara tiga parti baharu turut hilang semua deposit bersama-sama dengan dua lagi parti turut menerima nasib sama pada Pilihan Raya Negeri (PRN) Johor semalam.

Paling memalukan pastinya PKR kerana sebagai sebuah parti pembangkang yang agak lama dan bertanding atas logo sendiri gagal mengulangi pencapaian pada Pilihan Raya Umum Ke-14 (PRU-14) lalu, sementara parti Pejuang dipimpin mantan Perdana Menteri (PM) dua kali, Tun Dr Mahathir Mohamad gagal menang sebarang kerusi, ia termasuk Warisan dan Parti Bangsa Malaysia (PBM) yang bertanding buat kali pertama pada pilihan raya.

Parti Pejuang, hilang semua deposit melibatkan 42 calonnya dengan anggaran RM210,000 lebur disumbangkang kepada Suruhanjaya Pilihan Raya (SPR).

Dua lagi parti gagal menyelamatkan deposit di Johor ialah Warisan dan PBM. Warisan meletakkan enam calon dan PBM empat, semua calon mereka tewas pada PRN yang berlangsung semalam.

Parti Bumiputera Perkasa Malaysia (Putra) dan Parti Sosialis Malaysia (PSM) masing-masing meletakkan seorang calon. Kedua-duanya turut hilang deposit.

Sementara itu, DAP dan sekutu PH, Muda yang membuat penampilan sulung pada PRN Johor berjaya mengekalkan deposit mereka di semua kerusi yang ditandingi.

Dalam pada itu, Perikatan Nasional (PB), dua calon Bersatu hilang deposit mereka.

PAS dan Gerakan menyaksikan seorang calon masing-masing kehilangan deposit.

Tiada seorang pun calon Barisan Nasional (BN) yang hampir kehilangan deposit mereka.

SPR sudah mengesahkan BN memenangi 40 daripada 56 kerusi Dewan Undangan Negeri (DUN) pada PRN yang berlangsung semalam.


SPRM akan siasat aset Rafizi selepas terima aduan NGO: Laporan

Suruhanjaya Pencegahan Rasuah Malaysia (SPRM) akan membuka kertas siasatan berhubung perisytiharan harta yang dilakukan Timbalan Presiden PKR, Rafizi Ramli.

Ini berikutan, satu laporan dilakukan oleh sebuah pertubuhan bukan kerajaan (NGO) berhubung pengisytiharan calon Parlimen Pandan itu.

BH memetik satu sumber mengesahkan, SPRM akan mengkaji perkara itu dan siasatan akan dijalankan mengikut aspek-aspek tertentu yang masih dalam penelitian.

Terdahulu, sebuah pertubuhan bukan kerajaan (NGO), Pertubuhan Jalinan Perpaduan Malaysia (PJPM), membuat laporan terhadap Rafizi di Ibu Pejabat SPRM di Putrajaya, hari ini (Khamis, 10 November 2022).

Presiden PJPM Syed Mohammad Imran Syed Abdul Aziz menggesa suruhanjaya itu menyiasat perisytiharan aset Rafizi berhubung syarikat analisis datanya, Invoke Solutions Sdn Bhd (Invoke).

“Beliau tiba-tiba keluar untuk mengisytiharkan asetnya berjumlah hampir RM19 juta, yang mengejutkan kami, dan kami ingin tahu dari mana sumber dana RM16 juta untuk Invoke,” katanya ketika ditemui di hadapan pejabat SPRM selepas membuat laporan itu.

Menurutnya Invoke telah mengisytiharkan kerugian berjumlah jutaan ringgit, tetapi jumlah keuntungan mereka hanya mencecah ratusan ribu ringgit dan ianya tidak masuk akal.